Crna duša (Glava II)
<s>Crna duša</s>

<s>Hamzin mozak je stao u trenutku eksplozije granate neposredno iza njegovih leđa.</s><s>Malene sive ćelije su isključile prekidače i potpuno diskonektovale mozak od svih signala vanjskog svijeta.</s><s>Isključili su se i centri memorije.</s><s>Teško ranjeno tijelo je, bez oklijevanja, izabralo jedinu malehnu mogućnost da preživi.</s><s>Kompletan sistem je stavljen na standbay.</s><s>Motorne funkcije su pale na minimum.</s><s>Srce je radilo tek toliko da osigura najmanju moguću količinu krvi za tijelo.</s><s>Pluća su se pokretala neravnomjerno i snabdijevala organizam kisikom, jedva dovoljnim da ćelije ne počnu odumirati.</s><s>Život se pritajio ne odajući se ni najmanjim znakom.</s>

<s>Kao oštrica brijača, tanka linija života dijelila je crnilo u kojem se nalazio od ništavila smrti.</s>

<s>Kada je dr Gavrankapetanović prišao operacionom stolu, Hamza je ležao na stomaku, glave položene na lijevu stranu.</s><s>Medicinsko osoblje je nastojalo da očisti rane i pripremi ih za operacioni zahvat.</s><s>Dr Gavrankapetanović je govorio polahko i tiho.</s><s>Kao da čita priču.</s><s>Rukom je pokazivao na rane o kojima je govorio.</s><s>Operacioni tim je pratio njegovo izlaganje.</s>

<s>- Životne funkcije ugrožene.</s><s>Posebno velikim brojem dubokih poderotina na leđima u predjelu plećki.</s><s>Tri rebra na desnoj strani i dva na lijevoj, u blizini srca, imaju otvorene prelome.</s><s>Velika mogućnost unutrašnjeg krvarenja.</s><s>Opasne duboke rane u predjelu bubrega.</s><s>Geleri su unutra.</s><s>Dobro obratite pažnju da ne ostane koji.</s><s>Nekoliko gelera u dnu vrata.</s><s>Izgleda da nisu oštetili kičmu.</s><s>Iza desnog uha dugačka poderotina.</s><s>Vidite, lobanja je samo okrznuta.</s><s>Rana nije životno opasna.</s><s>Prelom desne ruke iznad lakta.</s><s>Nije opasan.</s><s>Desna strana lica razderana po dužini.</s><s>Ugroženo desno oko.</s><s>Raditi vrlo pažljivo.</s><s>Gledajte da šavovi budu koliko-toliko uredni.</s><s>Ako preživi, moraće živjeti sa tim licem.</s><s>Smrzotine na obje noge, posebno na koljenima, petama i prstima.</s><s>Mnogo sitnih poderotina na obje noge.</s><s>Ništa opasno.</s><s>Ipak dobro očistite rane da spriječimo trovanje.</s><s>Duboka posjekotina ispod lijevog koljena.</s><s>Hej!!!</s><s>Odakle ovaj nož u njegovoj ruci?</s>

<s>- Nismo mu ga mogli oduzeti.</s><s>Ruka je u grču.</s>

<s>- Dobro, daj mu injekciju.</s><s>Polahko.</s><s>Sestro, obradi smrzotine, kolega preuzmite ove rane na dnu leđa.</s><s>Vi kolega, uzmite lice.</s><s>Sestro, vi možete obraditi noge i tu posjekotinu.</s><s>Još malo pa ćete moći obavljati samostalno operacije.</s><s>Ja ću uzeti leđa.</s><s>Dobro?</s><s>Idemo.</s><s>Pripremite sve za reanimaciju ako zatreba.</s><s>I kolege, samo polahko i opušteno.</s><s>U ovom slučaju stvarno nemamo šta izgubiti.</s><s>Ako je preživio dva dana sa ovim, može preživiti i sljedećih nekoliko sati.</s>

<s>Operacija je trajala satima.</s>

<s>Sestre su prinosile kafu, brisale znoj sa lica hirurga.</s><s>Hirurg, koji je radio lice, izađe da zapali cigaretu.</s><s>Jedna po jedna rana su obrađivane i zašivane.</s><s>Mladi doktor je radio smireno i potpuno koncentrisano.</s><s>Konačno podiže glavu.</s>

<s>- Ovo je najviše što možemo uraditi za njega.</s><s>Ako ništa drugo, sve je obrađeno i očišćeno.</s><s>Ostalo je u Božijim rukama.</s><s>Doktor je bio duboko religiozan i nije to skrivao.</s>

<s>- Hvala vam na saradnji, gospodo.</s><s>Sestro, molim Vas, dobro ga utoplite</s>

<s>***</s>

<s>Avdaga i Azra su došli u rano poslijepodne.</s><s>Dežurni ih odvede do doktora.</s><s>Dr Gavrankapetanović je rijetko napuštao bolnicu.</s><s>Upravo je zaspao na malom kauču kad dežurni uđe.</s>

<s>- Doktore, ovdje su roditelji od našeg sinošnjeg pacijenta.</s>

<s>- Dobro, uvedi ih.</s>

<s>- Selam alejkum, - pozdravi Avdaga.</s>

<s>- Alejkumu selam.</s>

<s>- Pa, kako ste doktore?</s>

<s>- Avdagin glas je bio topao i čvrst.</s><s>Cijelo Sarajevo je znalo doktora i svi su ga voljeli i poštovali.</s><s>Avdaga je znao da je doktor učinio sve što je bilo u ljudskoj moći.</s><s>Doktor im pokaza rukom da sjednu i poče polahko da objašnjava prirodu Hamzinih povreda i šta su sve učinili.</s><s>Završavajući reče:</s>

<s>- To je bio naš maksimum.</s><s>Možda bi se u miru moglo učiniti nešto malo više.</s>

<s>- Šta ti lično misliš doktore?</s>

<s>- Pa.</s><s>Možda..., ako budem optimista, možda oko 20 %.</s><s>Avdaga klimnu glavom.</s><s>Azra je šutke slušala.</s><s>Kad doktor završi, ona upita: - Možemo li sada do Hamze?</s>

<s>- Svakako, - Doktor izađe na vrata.</s>

<s>- Sestro, molim Vas, odvedite ih do sobe pedeset tri, - okrenu se Avdagi.</s>

<s>- Ako imate nekih pitanja, ili... bilo šta ... ja sam ovdje.</s>

<s>- Hvala doktore, Selam alejkum.</s>

<s>- Alejkumu selam.</s>

<s>Uđoše u Hamzinu sobu.</s><s>Avdaga pogleda sestru:</s>

<s>- Možete li nas ostaviti same na par minuta?</s>

<s>Sestra klimnu glavom i izađe.</s>

<s>Avdaga i Azra skidoše pokrivače sa Hamze.</s><s>Bez riječi su gledali u tijelo.</s><s>Azra se nagnu i poče pregledati ranu na glavi.</s><s>Veći dio kože iza uha je bio obrijan i dugački šav se protezao od tjemena do vrata.</s><s>Azra je tiho komentarisala rane i šavove:</s>

<s>- Mora da je bio pognut kada je granata eksplodirala iza njega.</s><s>Vidiš, geler je ušao kod vrata i zgulio sve do tjemena.</s><s>Lobanja je samo okrznuta, - nagnu se nad lice.</s><s>Dugo je prelazila prstom preko šavova.</s>

<s>- Ne razumijem ovo.</s><s>Šta ti misliš, Avdaga?</s><s>Ako je granata eksplodirala njemu iza leđa nije ga mogla pogoditi istovremeno u lice i u glavu pozadi.</s><s>I, ovaj geler nije rotirao.</s><s>Čudno.</s><s>Avdaga je šutio i pratio njeno objašnjenje.</s>

<s>- Ovo je opasno, - nastavi Azra posmatrajući rane kod plećki. - Vidiš ove rane nisu zašivene jer su veliki komadi kože i mesa otkinuti.</s><s>Prelomi rebara.</s><s>Nisam sigurna, ali čini mi se da kičma nije povrijeđena, - Azra krenu niže. - Bio je pognut.</s><s>Vidiš, ove rane su bile okomito prema eksploziji i geleri su ušli u tijelo.</s><s>Pošto su leđa bila manje povijena, geleri su faktički okrznuli, doduše dosta duboko, ušli su, pokidali što su mogli i izašli.</s><s>Rotirali su, zato nedostaju veći komadi mesa i kože.</s><s>Noge su mu u redu.</s><s>Ako ne bude trovanja.</s><s>Šta misliš o smrzotinama, Avdaga?</s>

<s>Avdaga se nagnu, uze stopala u ruke i poče ih masirati.</s><s>Trljao ih je par minuta.</s><s>Ponovo ih spusti i pažljivo se zagleda.</s>

<s>- Kao da ima tragova cirkulacije?</s>

<s>- Jah, - škrto odgovori Azra.</s>

<s>Pokriše ga, zahvališe se sestri i izađoše napolje.</s><s>Avdaga krenu prema taksiju, ali ga Azra povuče za rukav.</s>

<s>- Da malo prošetamo, Avdaga.</s><s>Mirno je.</s>

<s>- Dobro dušo, - Azra ga uhvati pod ruku i oni se uputiše Nemanjinom ulicom.</s><s>Šutjeli su.</s><s>Oboje su bili zaokupljeni istim mislima.</s>

<s>- Azra, da zapalim jednu?</s>

<s>- Zapali moj Avdaga, zapali.</s>

<s>Avdaga je uvijek tražio dozvolu od Azre da zapali kad su šetali, a Azra mu je uvijek odobravala.</s>

<s>Bila je zima.</s><s>Snijeg je škripao pod nogama.</s><s>Debeli snježni oblaci su se nadnijeli nad Sarajevom.</s><s>Ovdje-ondje iz kuća se izvijao tanak stub dima.</s><s>Rijetki prolaznici i poneki automobil.</s><s>Na uglu Nemanjine i Điđikovca, na kartonskoj kutiji neki čovjek prodaje nekoliko kutija cigareta.</s><s>Mršav, rasni pas, sada lutalica, pretražuje gomilu otpadaka tražeći hranu.</s><s>Jedna starica također.</s><s>Avdaga pređe ulicu i tutnu joj nešto novca u ruku.</s>

<s>- Halalosum.</s>

<s>- Kabulosum, sine.</s><s>Nek te Alah čuva.</s>

<s>- I tebe nano.</s>

<s>Silazeći strmim stepenicama pored Muzeja grada Sarajeva, spustiše se pred Bakije.</s><s>Hadžija ga ugleda i brzo otvori prozor.</s>

<s>- Selam alejkum, Avdaga.</s>

<s>- Alejkumu selam, Hadžija.</s>

<s>- Rekoše da je Hamza ranjen.</s><s>Je l' opasno?</s>

<s>Avdaga sleže ramenima i uzdahnu.</s>

<s>- Zar je tako loše?</s><s>Ma, Avdaga, biće to dobro.</s><s>Daće Bog, ako Bog da.</s>

<s>- Ako Bog da.</s>

<s>- Biće, biće, ako Bog da,</s>

<s>- Hadžijin glas je bio siguran.</s>

<s>- Dobar je tvoj Hamza.</s>

<s>- Jah, nego idemo, zima je. - E, jest vala, - Hadžija se trznu kao da je tek primjetio da u košulji stoji na otvorenom prozoru.</s>

<s>- Nego, dina ti, navrati kad mu budeš išao u bolnicu.</s>

<s>- Hoću, Hadžija.</s><s>Selam alejkum.</s>

<s>- Alejkumu selam.</s>

<s>- Kuća se sigurno ohladila, - progovori Azra kad su ušli u mahalu.</s>

<s>- Žao mi zbog Hamzinog Kapetana.</s><s>A nisam ni ručak napravila.</s>

<s>- Napravićeš, moja Azra.</s><s>A Kapetan je više navikao na hladnoću nego na toplotu.</s>

<s>- Avdaga pokuša da je razgovori.</s>

<s>Velika soba bila je topla.</s><s>Kapetan je došao prije njih, naložio vatru i sjeo na sećiju do prozora.</s><s>Zagledan u dvorište, u prijatnoj toplini sobe, ubrzo je zaspao.</s><s>Tako ga zatekoše.</s>

<s>- Samo ga pokrij dekom, - prošaputa Azra.</s>

<s>- Sad ću ja grah pristaviti.</s><s>Dok se on probudi, biće gotov.</s><s>Azra je užurbano poslovala oko peći.</s><s>Avdaga izađe, uze abdest, povuče se u dalji kraj sobe i predade se molitvi.</s><s>Pucketanje vatre i tiho Avdagino mrmorenje kao da još više uspavaše Kapetana koji se promeškolji, spusti glavu na sećiju i nastavi spavati.</s><s>Njegovo snažno hrkanje ispuni sobu.</s><s>Avdaga i Azra se pogledaše i prigušeno se nasmijaše.</s><s>Završavajući posao oko ručka, Azra se okrenu Avdagi:</s>

<s>- Stari, da nam pristavim jednu dvicu?</s><s>Dvica je bila mala džezva u kojoj se pravila kafa za dvije osobe.</s><s>Po dva mala fildžana za svakog.</s>

<s>- Jah, jah, de.</s><s>Avdaga priđe peći i sjede na pod.</s><s>Azra mu prikuči kafu pa i ona sjede.</s><s>Šuteći otpiše po nekoliko gutljaja.</s><s>Kafa je bila topla i jaka.</s><s>Avdaga je običavao reći:</s>

<s>- Čovjek mora biti kao kafa, jak i topao.</s><s>Avdaga pruži Azri cigaru.</s><s>Njihova mala tajna.</s><s>Azra je pušila, ali samo u rijetkim prilikama kad bi se osamili i kad su imali važnije razgovore.</s><s>Šutke odbiše nekloliko dimova.</s><s>Avdaga prvi progovori.</s>

<s>- Da mi njega sutra prebacimo kući?</s><s>Azra ga je gledala u oči.</s>

<s>- Doktor reče 20%.</s><s>Po onome što ti reče, i što znamo o ranama, šanse su mu pola-pola.</s><s>Možda i veće, ako Bog da.</s><s>Malo odšutje, otpi kafe, odbi nekoliko dimova.</s>

<s>- Lice izgleda gadno, ali nije opasno.</s><s>Rana na glavi isto tako.</s><s>Smrzotine - ništa.</s><s>Noge su dobro.</s><s>Ostaju još leđa i rane oko bubrega.</s><s>Jah, noga i slomljena ruka nisu opasne.</s><s>Sad, ako na bubrezima nije nešto promaklo doktorima, ako nije ostao neki geler pa da se prozlije...</s><s>Leđa.</s><s>Leđa su, po mom, Azra jedini pravi problem.</s><s>Ali biće... ako Bog da.</s>

<s>Azra ga je pomno gledala u oči pokušavajući da prodre u samu suštinu njegovog bića.</s><s>Poznavala je svog Avdagu.</s><s>U dubini duše bio je zabrinut.</s><s>Možda bi i plakao da nje nije ovdje.</s><s>Ali nije mogla da otkrije ni najmanji trag sumnje u ono što je govorio.</s><s>Bio je miran, siguran i sabran.</s>

<s>- Lijepi moj Avdaga.</s>

<s>- Lijepa moja Azra.</s><s>Slažeš li se sa mnom.</s><s>Nas dvoje znamo k'o i bolničarke.</s><s>A i Hamzi će biti bolje kod kuće.</s>

<s>- Ja ću mu spremiti malu sobu.</s><s>Ona se lahko grije.</s><s>Ogrev je bio skup u opkoljenom Sarajevu.</s>

<s>- A onda...</s><s>Kunica, - oboje rekoše u glas.</s>

<s>- Kunica, Boga mi.</s><s>Što je Alah dželešanuhu dao trava, ni jedna nije k'o kunica.</s><s>Pa obloge, pa čajevi, pa pranje rana, pa...</s><s>Biće dobro ako Bog da.</s><s>Azra ga je posmatrala sa ljubavlju i ponosom.</s>

<s>- Allahu dragi, pomozi našem Hamzi.</s><s>Ako ne zbog mene ono zbog ovog čovjeka kojeg volim, - tiho promrmlja.</s>

<s>- Šta kažeš Azra?</s>

<s>- Ništa moj Avdaga, ništa.</s><s>Vani se brzo smrkavalo i oni u mraku popiše kafu.</s><s>Kroz rupice na vratima peći plamičci su obasjavali dijelove sobe i stvarali čudne sjenke koje su igrale po zidovima.</s><s>Kapetanovo glasno hrkanje na trenutak se prekide otkucajima starog zidnog sata.</s><s>Kapetan se promeškolji i nastavi hrkati.</s><s>Napolju je opet počeo da pada gusti snijeg.</s>

<s>***</s>

<s>Sutradan je Sarajevo bilo ponovo izloženo teškom četničkom granatiranju, tako da su Hamzu prebacili kući tek u večernjim satima, kad su četnici, nakon granatiranja Starog grada, okrenuli cijevi i počeli granatirati Novo Sarajevo.</s>

<s>Dani su prolazili.</s><s>Za Avdagu i Azru vrijeme je bilo ispunjeno brigom o Hamzi i molitvama.</s><s>Tri puta dnevno, čistili su mu rane čajem od kunice, sipali mu čaj u organizam kroz cjevčicu i nekoliko puta na dan mijenjali obloge, također od kunice, na ranama.</s><s>Hamza je bio pokriven samo laganom plahtom, a soba je bila dobro ugrijana.</s>

<s>- Preko rana mora da stalno prelazi zrak, da ih suši.</s><s>Samo, moraju biti potpuno čiste.</s><s>Najbolje je da se stave obloge, da malo odstoje i da se onda rana suši na zraku,</s>

<s>- Avdaga je objašnjavao Kapetanu.</s><s>I stvarno, rane su zarastale lijepo, preko njih se hvatala tanka korica nove kože koja je pucala, s vremena na vrijeme, da bi se odmah zatim ponovo obnavljala.</s>

<s>Kapetan se potpuno preselio kod Hamzinih.</s><s>Čim bi završio poslove u komandi, vraćao se.</s><s>Malo je pomagao Avdagi, a vrijeme bi zatim provodili u filozofskim raspravama.</s><s>Avdaga mu je dugo i strpljivo objašnjavao prvo osnovne postulate islama, a vremenom su se upuštali i u složenije rasprave.</s><s>Kapetan je bio rođen i odgojen u ateističkoj porodici.</s><s>Od rane mladosti u vojnim školama, poslije po garnizonima na granici u Srbiji i Sloveniji, nije imao ni najmanje predstave o islamu.</s><s>Rat u Bosni ga je zatekao na srpsko-bugarskoj granici.</s><s>Dugo nije razumijevao o čemu se radi.</s><s>Onda je na CNN-u vidio slike pokolja i masakra nad muslimanskim stanovništvom u Bosni.</s><s>Dugo nije mogao da vjeruje da te ljude ubijaju samo zato što su muslimani.</s><s>Onda je otišao na službeni put u Novi Sad.</s><s>Odlučio je da ide u Bosnu.</s><s>Ilegalno je prešao mađarsku granicu.</s><s>Mađarska patrola ga je uhvatila i poslije ispitivanja sprovela do austrijsko-mađarsko-slovenske tromeđe.</s><s>Austrijanci su ga prebacili u Sloveniju.</s><s>Odatle je, preko Dalmacije, došao u Bosnu i priljučio se Armiji RBiH.</s><s>Trebalo mu je malo vremena da shvati u kakvom se užasu nalazi narod Bosne i Hercegovine.</s><s>Duboko žalostan što nije bio od početka u Bosni, on se punim srcem uključio u borbu za opstanak svog naroda.</s>

<s>Prirodna inteligencija i logika omogućavali su mu da brzo upija znanje koje mu je Avdaga prenosio.</s><s>Počeo je da shvata stvarne uzroke i razumijeva ciljeve srpske agresije na Bosnu.</s><s>Počeo je da shvata osnove islama.</s><s>Kao kroz maglu su mu se u sjećanju pojavljivale slike iz vrlo ranog djetinjstva kada je provodio ljeto kod nane i dede na selu.</s><s>Onda je došao otac i rekao da oni sa svojim staromodnim nazorima i religijom mogu pokvariti djete.</s><s>I od tada više nije posjećivao dedu.</s><s>Sada, nakon krvavog iskustva, Kapetan se, možda nesvjesno, ali sa radošću, vraćao vjeri svojih predaka.</s><s>Musa je navraćao svaki dan.</s><s>Koristio je prekide u granatiranju i polahko došepavao do Avdage.</s><s>Obično bi se namjestio pored Hamzinog uzglavlja, položio mu ruku na kosu i pušio.</s><s>Pušio je toliko da bi u neko doba Azra, mimo svoje prirode, upućivala značajan pogled Avdagi.</s><s>Avdaga bi ustajao i otvarao vrata koja su iz sobe vodila na hodnik.</s>

<s>- Da malo izvuče, - govorio bi kao da se pravda.</s>

<s>- Ne smeta njemu dim Avdaga, - govorio bi Musa i nastavljao da puši.</s><s>Uključivao se u razgovore između Avdage i Kapetana.</s><s>Čudio se da Kapetan ne zna osnovne stvari o islamu i mudro zaključivao: - Ovaj rat je najveća Miloševićeva greška.</s><s>Pa čovječe, sa ovakvim kakav je naš Kapetan i ostali k'o on, Muslimana bi nestalo za sljedećih dvadeset godina.</s><s>Svi bi bili Srbi.</s><s>I, možeš li ti zamislit te tragedije Kapetane, da tebe četnici ubiju zato što si Musliman.</s><s>A ti, ne klanjaš, ne postiš, piješ, jedeš krmetinu.</s><s>A oni te ubiju zato što si Musliman.</s><s>A ti veći Srbin od njih.</s>

<s>- Dobro je Musa.</s><s>Nikad nije kasno da se dode tobe, - smirivao bi ga Avdaga.</s>

<s>- Jah, trebalo je poginut dvjesto hiljada da bi naš Kapetan doš'o tobe.</s>

<s>Kapetan bi se snebivao, a Avdaga bi krišom davao znake Musi.</s><s>Dalji razgovori su se vodili o ratu, spoljnopolitičkoj situaciji, religiji, istoriji.</s><s>Avdaga je bio nepresušni izvor znanja i svojim logičkim izvlačenjem zaključaka zapanjivao je i uveseljavao Kapetana i Musu.</s><s>Uglavnom, svi su uživali u tim razgovorima.</s><s>Svaki dan razgovori su postajali življi i duži, vjerovatno i zbog toga što su Hamzine rane dobro zarastale.</s>

<s>Jednog dana Musa je baš dobro uzeo na zub Kapetana i njegov ateistički život prije rata.</s><s>Kapetan je šutio kao da je on kriv za to.</s><s>Musine neslane šale prijetile su da prerastu u ozbiljniji sukob, tako da mu Avdaga reče da prestane.</s><s>Musa ga veselo pogleda: - Dobro, moj Avdaga.</s><s>Nego, odvedi ti njega jednom u Bakije.</s><s>Pa ako preživi razgovor sa dervišima, neću više nikad ni spomenut ništa na tu temu.</s>

<s>***</s>

<s>Prvo su se uključili prekidači memorije.</s><s>U Hamzinom mozgu, dugo vremena izolovanom od vanjskog svijeta, počeli su se javljati prvi tragovi sjećanja.</s><s>U početku su to bili kratki fragmenti koji su se nepovezano pojavljivali i nestajali.</s><s>Slike, koje su se pojavljivale, izazivale su lagano titranje očnih kapaka.</s><s>Avdaga i Azra su ih uočili skoro istovremeno.</s>

<s>- Hvala dragom Allahu dželešanuhu.</s>

<s>Kako su dani prolazili, sjećanja u Hamzinom mozgu su se pojavljivala sve češće, a istrgnuti fragmenti sve povezaniji.</s><s>Pauze u radu mozga i dalje su bile duge.</s>

<s>Bilo je poslijepodne.</s><s>Lijep aprilski dan.</s><s>Poslije posla Hamza je bio na pošti.</s><s>Podigao je paket koji mu je poslao rođak iz Čikaga.</s><s>Poslije je svratio do oca u dućan, a zatim produžio u vikendicu.</s><s>Malo je oštrije nagazio gas i žuti golf je brzo prelazio kilometre koji su ga dijelili od Amre.</s><s>Pogledavao je na sjedište do njega.</s><s>Uz put je raspakovao paket.</s><s>Rođak mu je poslao novu video kameru.</s><s>Sony.</s><s>Zadnja riječ tehnike.</s><s>Hamza se smiješio:</s>

<s>- E, rođo, rođo, jebala te Amerika.</s>

<s>Bilo je to prvi put da se rođak uopćte javi nakon godina provedenih u Americi.</s><s>Hamza se bojao Amerike.</s><s>Prema onome što je gledao u filmovima i novinama, bila je to surova zemlja.</s><s>Velika zemlja u kojoj se pojedinac lahko gubio.</s><s>Droga, prostitucija, mafija.</s><s>Ne, Hamza nije volio Ameriku.</s><s>Ubrzo skrenu sa glavne ceste makadamskim putem i nakon par stotina metara uz škripu kočnica se zaustavi pred kućom.</s><s>Amra je bila na trijemu.</s><s>Stavila je Malecku na ljuljačku, dobro je umotavši u deku.</s><s>Uživale su na suncu koje se trenutno nalazilo na zapadu i skoro nestvarno ih obasjavalo.</s><s>Vikendica je bila njegov prvi samostalni projekat nakon završetka fakulteta.</s><s>A široki trijem koji se protezao sa dvije strane kuće je bio po Azrinoj želji.</s><s>Pravi američki.</s>

<s>- Hej!!</s><s>Hej, hej!</s><s>Vidi šta nam je poslao rođak iz Amerike!</s><s>On poljubi Amru podigavši je u zrak.</s><s>Njena duga kestenjasta kosa, puna sunca i krupne smede oči činile su jak kontrast njegovoj dugoj, plavoj, zlatnoj kosi i plavim očima.</s><s>On se zavrti sa njom u naručju.</s><s>Amra je vrištala.</s><s>Malecka joj se pridruži.</s>

<s>- Ne boj se, zlato mamino.</s><s>Tata se igra.</s><s>Tata voli mamu,</s>

<s>- Malecka ušuti i zagleda se u njih.</s>

<s>- Amra, gledaj ovo.</s><s>Ovo ti je zadnja riječ tehnike.</s><s>Hamza joj je oduševljeno pokazivao kameru.</s>

<s>- Moj Hamza ovo ti kod nas ne vrijedi. - Kako ne vrijedi?</s><s>Otkud ti to?</s>

<s>- Oni imaju drugi TV sistem.</s><s>Znam kad sam bila na studijskom putovanju sa orkestrom.</s><s>Nismo mogli gledati ni jednu našu kasetu.</s>

<s>- E rođo, rođo.</s><s>Jedna repa u sto ljeta i ona crvava.</s><s>Amra prasnu u smijeh.</s>

<s>- Ništa za to.</s><s>Snimićemo sve što možemo i poslat mu je nazad.</s><s>Da bar ima nešto od ove naše ljepote u Americi, - zaključi Hamza.</s>

<s>- Nego, odoh ja da snimim nešto sa brda.</s><s>Hoću da se vidi sva okolina, a onda ćemo snimiti kuću izbliza i iznutra.</s><s>Sutra ću snimiti Avdagu i Azru i staru kuću.</s><s>Pa da mu pošaljemo.</s>

<s>- Hamza, šta se dešava u gradu?</s>

<s>- Ma ništa.</s><s>Neke budale pucaju.</s><s>Smiriće to policija.</s>

<s>- Hamza, bojim se.</s><s>Da mi ipak odemo u Sarajevo?
- Ne budi smiješna.</s><s>Nije to ništa.</s><s>Par manijaka.</s>

<s>- Ne znam, Hamza.</s><s>Mene je strah. - Ne bojiš se valjda kad sam ja ovdje?</s>

<s>- Ne zezaj, stvarno.</s><s>Ovo je ipak na osami.</s>

<s>- Ma kakvoj osami.</s><s>Selo je iza brda.</s><s>Kum je tamo.</s><s>Ako zapne, ovdje je za par minuta.</s>

<s>- Ne znam, Hamza, - ponovi Amra. - To za Kuma.</s><s>Ljudi svašta pričaju.</s>

<s>- Pusti ljude.</s><s>Pričaju svašta i za mene.</s><s>Kum mi je to.</s><s>Je li on dao maloj ime?</s><s>Ha?</s><s>Nije kum dugme.</s><s>Posebno kod Srba.</s>

<s>- Dobro, kad ti kažeš.</s><s>Nego, nemoj se dugo zadržati.</s><s>Ja ću postaviti ručak.</s>

<s>- Neću ni da hoću.</s><s>Brzo će se smrknut.</s><s>Hamza je poljubi ovlaš, uđe u golfa, stisnu gas i odveze se uskom stazicom iza kuće.</s><s>Ubrzo je stazica skretala desno i on izađe iz auta i krenu pješke u lijevu stranu.</s><s>Ispe se na vrh brda koje se nalazilo zapadno od kuće.</s><s>Učini mu se da će imati puno bolji pogled ako se popne na drvo.</s><s>Stari hrast je bio kao stvoren za to.</s><s>Brzo se ispentra.</s><s>Sjede na poveću granu, nogama obuhvatajući glavno stablo.</s><s>Upali kameru i proba zum.</s><s>Sa zadovoljstvom konstatova da je zum odličan i da može snimiti i detalje kuće i sa ove daljine.</s><s>Prisloni oko na kameru i poče snimati.</s><s>Prvo krupnim totalom uhvati ulaz u kuću.</s><s>Na trijemu je sjedila Amra i nešto svirala na violini.</s><s>Malecka je sjedila na ljuljačci posmatrajući je.</s><s>Hamza polahko pređe na snimanje panorame.</s><s>Kuća se nalazila na kraju čistine.</s><s>Uski makadamski put ju je povezivao sa glavnom magistralnom cestom.</s><s>Iza kuće je bila borova šuma koja se završavala strmim stijenama.</s><s>Na istočnoj strani mali voćnjak i bašta u kojoj je Amra već posijala rano povrće, a na suprotnoj strani, odmah pored kuće se nalazio ružičnjak.</s><s>Amrin ponos.</s><s>Mnoštvo raznih ruža na kojima su se počeli pojavljivati prvi pupoljci izmamljeni proljetnim suncem.</s>

<s>U kadar mu uđe veliki bijeli mercedes.</s><s>Hamza se nasmiješi.</s>

<s>Kum je prispio na ručak.</s><s>Dobro je.</s><s>Malo će se i Amra smiriti.</s><s>On privuče mercedes u krupni total.</s><s>Mercedes stade i Kum izađe napolje.</s><s>Ali otvoriše se i druga vrata i još četiri momka izađoše iz auta.</s>

<s>- Koji će im klinac uniforme i oružje?</s><s>Da nije mobilizacija? - pomisli Hamza i nastavi snimati.</s><s>Kum je kao nešto vikao i dvojica otrčaše iza kuće.</s><s>Valjda privučena galamom, iz kuće se pojavi Amra.</s><s>Uze malu koja je izgleda počela plakati i siđe niz stepenice pred Kuma.</s><s>Jedan od Kumovih pratilaca, potpuno ćelav bradonja, je nešto objašnjavao Kumu i pokazivao na Amru.</s><s>Kum klimnu glavom.</s><s>Drugi priđe Amri i, Hamzi se učini, ote malu iz njenih ruku i dade je Kumu.</s><s>Ćelavi uhvati Amru za ruku, zavrnu joj je na leđa i gurnu je prema kući.</s><s>Hamzino lice se ukoči, ali, još uvijek ništa ne shvatajući, on nastavi da snima.</s><s>Domalo, iz kuće istrča Amra.</s><s>Rukama je prekrivala gole grudi.</s><s>Dotrča do Kuma.</s><s>Kum dobaci Malecku svom pratiocu.</s><s>Iz korica koje su visile na opasaču izvuče kopiju samurajskog mača koji je nedavno kupio u nekoj staretinarnici u Beogradu.</s><s>Prinese ga Amrinim rukama i sječivom zapara podlaktice.</s><s>Hamza ugleda kako krv navrije iz rane.</s><s>Amra raširi ruke.</s><s>Izgledalo je kao da vrišti.</s><s>Skamenjen, Hamza je snimao dalje.</s><s>Kum ponovo, ovaj put snažno zamahnu držeći mač sa obje ruke.</s><s>Kao drvosječa.</s><s>U horizontalnom letu mač na trenutak uhvati zraku sunca a onda, bez otpora, presiječe Amrin vrat.</s><s>Glava pade na zemlju.</s><s>Krv šiknu uvis.</s><s>Hamza vrisnu.</s><s>Kum uze jednom rukom Malecku, baci je u zrak i dočeka zamahom mača od zemlje prema gore.</s><s>Na zemlju  padoše dva dijela malog tijela.</s><s>Mač je Malecku presjekao preko pasa.</s><s>Jedan od pratilaca se okrenu i poče povraćati.</s>

<s>- Neeeeeee!!! - Hamza vrisnu.</s><s>Dugo i divlje.</s><s>Skoči s drveta, odbi se o jednu granu i pade na zemlju.</s><s>Podiže se i potrča niz brdo.</s><s>Na kraju padine, gdje su se dva brda spajala u vododerinu, Hamza u punom trku stade na neko truhlo drvo, okliznu se i poleti kroz zrak.</s><s>Sve se desilo tako brzo da nije imao vremena da podmetne ruku.</s><s>Punom snagom udari glavom u kamen i sruši se.</s>

<s>Ostade ležeći.</s><s>Niz čelo se slivala krv.</s><s>U ruci je stiskao kameru.</s>

<s>Mnogo kasnije probudila ga je kiša.</s><s>Snažan proljetni pljusak.</s>

<s>Potpuno mokar pogleda na sat.</s><s>Malo iza ponoći.</s><s>Sjeti se Amre.</s><s>Vrisnu njeno ime i potrča uzbrdo.</s><s>Trčao je, posrtao, klizao se, padao, dizao se i ponovo trčao.</s><s>Konačno istrča na čistinu.</s><s>Iz zgarišta kuće se izvijao tanak stub dima.</s><s>Hamza pritrča.</s><s>Na desetak metara od zgarišta ugleda Amrino tijelo.</s><s>Glava je bila pet-šest matara dalje.</s><s>Hamza pade na koljena.</s><s>Zgrabi bezglavo tijelo i pritisnu lice na Amrine grudi.</s><s>Tijelo je bilo hladno i kočilo se.</s><s>Nije znao koliko je bio u tom položaju.</s><s>Kiša je i dalje padala.</s><s>Spusti Amru i na koljenima dođe do njene glave.</s><s>Polahko je uze.</s><s>Amrine oči su bile otvorene i prazno su gledale u nebo.</s><s>Na licu trag cipele i zaleden grč užasa.</s><s>Četveronoške, Hamza se vrati i položi glavu uz prerezani vrat.</s><s>Pokuša da ustane, ali pade.</s><s>Otpuza do Malecke.</s><s>I njene oči su bile otvorene.</s><s>Polahko ih zatvori.</s><s>Nekako na koljenima donese dijelove djevojčice do Amre.</s><s>Pade na zemlju i ostade da leži.</s><s>Vrijeme je prolazilo.</s><s>Lica zarivenog u blato, Hamza je i dalje ležao nepomično.</s>

<s>U neka doba se pokrenu.</s><s>Otetura do zgarišta.</s><s>Nađe lopatu kojoj je izgorio držak.</s><s>Okretao se okolo pa pride ružičnjaku.</s><s>Amra je jučer okopala ruže i zemlja je bila rastresita.</s><s>Brzo je kopao.</s><s>Izvadi nekoliko ruža sa korjenima i nastavi kopati.</s><s>Nakon izvjesnog vremena iskopao je dovoljno duboku rupu.</s><s>Skide vindjaknu i džemper.</s><s>Prvo stavi Amru i prisloni joj glavu uz vrat.</s><s>Donese i Malenu.</s><s>Amrinim rukama zagrli Malecku i nasloni im glavu uz glavu.</s><s>Da budu bliže.</s><s>Preko glava prebaci jaknu a tijela, koliko toliko, pokri džemperom.</s><s>Poče nabacivati zemlju.</s><s>Nakon nekoliko trenutaka stade, rukama odgrnu zemlju, skide jaknu s njihovih glava.</s><s>Na usnama mu ostadoše tragovi zemlje.</s><s>Ponovo nabaci zemlju preko tijela.</s><s>I ponovo ih otkopa.</s><s>Leže pored njih.</s><s>Zagrli Amru i privuče je sebi.</s><s>Od tog pokreta Amrina glava izgubi oslonac i prevrnu se na stranu.</s><s>Hamza se trgnu.</s><s>Sjede.</s><s>Brzo vrati Amrinu glavu uz tijelo.</s><s>S rukama zabijenim u kosu posmatrao je leševe.</s><s>Minut?</s><s>Sat?</s><s>Izađe iz groba i klečeći, rukama nagura zemlju preko tijela.</s><s>Vrati ruže sa korijenjem na njihovo mjesto i pažljivo razbaca zemlju po ružičnjaku.</s><s>Ukloni sve tragove kopanja.</s><s>U lokvi kišnice opra zemlju sa lopate, provalja je po garežu i baci na zgarište.</s><s>Pažnju mu privuče malo crveno, signalno svjetlo na kameri.</s><s>Uze kameru, izvadi kasetu i stavi je u džep.</s><s>Baci kameru daleko od kuće i makadamskim putem krenu prema glavnoj cesti.</s><s>Išao je već dugo kad ugleda farove automobila koji mu je dolazio u susret.</s><s>Umrtvljenih čula, u posljednjem trenutku u njemu se probudi instikt za samoodržanjem i on se baci sa ceste u rijeku, na samo trenutak prije nego što bi ga uhvatili farovi automobila.</s><s>Miljacka.</s><s>Ledena voda ga osvijesti.</s><s>Sačeka da vozilo prođe i nastavi put.</s><s>Uskoro na cesti ugleda barikadu.</s><s>Ponovo uđe u rijeku, pregazi je i izađe na drugu stranu.</s><s>Pope se na brdo i u širokom luku zaobiđe barikadu.</s><s>Sarajevo je bilo na domaku.</s><s>Više se nije vraćao na cestu.</s><s>Držao se brda.</s><s>Još jedan tunel je bio ispod brda na kojem se nalazio.</s><s>Polahko se peo uz brdo.</s><s>Kiša nije popuštala.</s><s>Ravnomjerno šuštanje kapi remetilo je apsolutnu tišinu.</s>

<s>Odjednom, vjetar do njega donese miris dima cigare.</s><s>Neko je pušio.</s><s>Hamza se ukopa.</s><s>Digao je glavu i kao pas tragač mirisao zrak.</s><s>Miris je dolazio sa prevoja brda petnaestak metara ispred.</s><s>Leže na zemlju i nastavi puzeći.</s><s>Na samom prevoju, ispod malog drveta, čučao je čovjek.</s><s>Stražar.</s><s>Bio je okrenut prema Sarajevu.</s><s>Pokriven kabanicom.</s>

<s>Pušio je.</s><s>Preko koljena nemarno prebačen automat.</s><s>Hamza se nastavi privlačiti.</s><s>Kad je bio na par metara udaljenosti, dohvati mali kamenčić i baci ga preko glave stražara.</s><s>Stražar okrenu glavu u smjeru šušnja ne prekidajući pušenje.</s><s>Nije nikoga očekivao.</s><s>Hamza se uspravi.</s><s>U dva skoka se nađe iza njegovih leđa.</s><s>Desnom rukom ga uhvati preko usta i pritisnu mu glavu uz stablo.</s><s>Lijevom pretraži stražarov pojas.</s><s>Napipa nož, izvuče ga i snažnim zamahom zabi mu ga u sljepočnicu.</s><s>Nož prođe kao kroz sir.</s><s>Hamza ga pusti, uze automat i rezervni šaržer.</s><s>Nož zatače za pojas.</s><s>Ne okrećući se nastavi put.</s><s>Kad je prešao preko zadnjeg tunela prije Darive, popularnog Sarajevskog kupališta, trznu ga oštar povik:</s>

<s>- STOJ!</s>

<s>Stao sam.</s>

<s>- Ko ide? - Ja sam, Hamza.</s>

<s>- Kakav Hamza?</s>

<s>- Dobro je, drug.</s><s>Evo dig'o sam ruke.</s><s>Mogu li sad prići?</s>

<s>- Možeš, ali skroz polahko.</s><s>Da ti vidim ruke cijelo vrijeme.</s>

<s>- Evo, je l' dobro ovako.</s>

<s>- Tako, tako.</s><s>Jedan pokret i pucam.</s><s>Bez zeze.</s><s>Hamza priđe.</s><s>Mlad rezervni policajac izađe iz zaklona.</s>

<s>- Jesi l' naš?</s>

<s>- Ama jesam, jedino da skinem pantole?</s>

<s>- Ne treba Hamza, - iz mraka se začu glas</s>

<s>. - Dobro je, pusti ga.</s><s>Hamza, otkud ti?</s><s>Bio je to njegov komšija iz mahale, stariji i ozbiljniji čovjek.</s>

<s>- Ma eto, vidim frka, pa mislim bolje da dođem ovamo.</s>

<s>- Dobro si.</s><s>Baš je frka.</s><s>Ima i mrtvih.</s><s>Nego, otkud ti oružje?</s>

<s>- Kupio od jednog Srbina.</s>

<s>- Ne možeš ti, druže imat automat privatno.</s><s>Po zakonu o nošenju i držanju oružja... - javi se mladi policajac.</s>

<s>- Neka mali.</s><s>Malo će mu bit i top ako se nastavi kako je počelo, - upade stariji.</s>

<s>- Nego Hamza, produži ravno i odmah desno na Kovače.</s><s>Ima puno patrola pa bolje da te ne zaustavljaju.</s>

<s>- Dobro komšija, vidimo se.</s><s>Ubrzo nakon toga Hamza bez kucanja uđe u kuću.</s><s>Azra se iznenadi.</s><s>Tako se uplašila videći ga blatnjavog i krvavog, nije to ničim pokazala.</s>

<s>- Otkud ti, moj Hamza, po ovoj kiši?</s>

<s>- Eto, došao malo. - Gdje ti je Amra i Malena?</s>

<s>- Otišle su za Njemačku.</s><s>Kum ih je poslao.</s>

<s>- A što, bolan ne bio?</s>

<s>- Frka je Azra.</s><s>Prava frka.</s><s>Biće rata izgleda.</s>

<s>- Hamza, otkud ti oružje? - umiješa se Avdaga.</s>

<s>- Kupio od jednog Srbina.</s><s>Nego Azra, de mi molim te spremi kupatilo i sobu.</s><s>Malo sam umoran.</s><s>Azra izađe iz sobe.</s><s>Avdaga se zagleda u Hamzu.</s>

<s>- Kaži.</s>

<s>Hamza poče da priča.</s><s>Govorio je polahko i teško.</s><s>Zastajkivao, mucao, brisao oznojeno lice.</s><s>Konačno završi i zagleda se u pod.</s><s>Avdaga je šutio skamenjen.</s><s>Hamza doda:</s>

<s>- Molim te, nemoj reći Azri.</s><s>Srce bi joj puklo.</s><s>Neka bude da su u Njemačkoj.</s><s>Za sve.</s><s>Avdaga klimnu glavnom.</s><s>Onda kao da se prenu: - Idi se okupaj, pa u svoju sobu.</s><s>Ja ću doći malo kasnije.</s><s>Avdaga je došao nakon pola sata.</s><s>Dugo je u tišini gledao Hamzu.</s><s>Onda progovori.</s><s>Izmijenjenim glasom.</s><s>Bio je to Avdaga kojeg Hamza nije poznavao.</s><s>Strog, nekako tuđ.</s>

<s>- Ti bi da ideš sutra?</s><s>Hamza klimnu glavom.</s>

<s>- Ne može.</s><s>Ostaćeš ovdje tri dana.</s><s>Sad, uzmi Kur'an i uči.</s><s>Uči.</s><s>Nemoj spavat dok ja ne dođem.</s><s>Daj mi taj nož. - Mislio sam ga zadržati.</s>

<s>- Normalno da ćeš ga zadržati.</s><s>Sad mi ga daj, - bio je to ton koji nije podnosio suprotstavljanje.</s>

<s>- Je li jasno?</s><s>Uči dok ja ne dođem.</s><s>Počni od Jasina,</s>

<s>-Avdaga se diže i izađe iz sobe.</s>

<s>Došao je oko deset sati ujutro.</s><s>Hamzina glava je padala nad Kur'anom.</s><s>Učio je glasno, tečno i bez zastajkivanja.</s><s>Avdaga ga je uvijek volio slušati.</s><s>Sad mu rukom dade znak da završi.</s>

<s>- Sadekallahul-azim.</s><s>Hamza ovlaš poljubi Kur'an i nasloni čelo na njega.</s><s>Avdaga mu pruži neke opasače.</s>

<s>- Probaj.</s><s>Stavljaju se kao tregeri.</s>

<s>Hamza ustade i stavi tregere na sebe.</s><s>Kroz dva kraja kožnih kaiševa je provukao ruke.</s><s>Preko sredine leđa nalazila se futrola od čvrste kože.</s><s>Na dnu futrole duži tanki remen.</s>

<s>- Taj remen pričvrsti za kaiš na pantolama.</s><s>Tako.</s><s>Stavi sad nož u futrolu.</s><s>Hamza stavi nož u futrolu i nađe da dobro leži na leđima.</s>

<s>- Slušaj Hamza, od ovog trenutka, pa naredna tri dana moraš zapamtiti svaku riječ koju ti kažem.</s><s>Jasno?</s><s>Dobro, sad se probaj kretati, mrdaj ramenima, sagni se, probaj se okrenuti.</s><s>Tako.</s><s>Dobro je.</s><s>E sad, slušaj dobro.</s><s>Za tebe se ne zna da li si ljevak ili dešnjak.</s><s>To ti je prednost.</s><s>Koristi je.</s><s>Svaku prednost koju imaš, ma bila ona mala kao treptaj oka, moraš iskoristiti sto posto.</s><s>Kao u šahu.</s><s>Ako dođeš u situaciju da imaš samo jednog pijuna viška, moraš dobiti partiju.</s><s>Izvadi nož.</s>

<s>Hamza podiže desnu ruku i preko desnog ramena pokuša da izvadi nož.</s><s>Ali ručka je pobjegla na lijevu stranu.</s><s>On pokuša da ga izvadi lijevom rukom preko lijevog ramena.</s><s>Ručka opet pobježe na suprotnu stranu.</s><s>Hamza zastade za trenutak, a onda lijevom rukom uhvati ručku preko desnog ramena.</s><s>Nož se, kao čarolijom, nađe u ruci.</s>

<s>- Ovo je dobro. - Odlično.</s><s>Ponovi nekoliko puta.</s><s>Hamza je ponavljao.</s><s>Nož bi se na čaroban način našao u ruci spreman za upotrebu. - Dobro je.</s><s>To ćeš vježbati nekoliko puta na dan.</s><s>Sad, pazi.</s><s>Nožem se ne siječe kao sa sjekirom.</s><s>Sječivo mora da reže i sječe kad se izvlači.</s><s>Bez obzira na snagu zamaha, ako sječeš dok zabijaš nož, brzo ćeš doći do tačke kad ga više ne možeš zabiti.</s><s>Probaj jednom u zraku.</s><s>Nije dobro.</s><s>Daj mi nož.</s><s>Ovako.</s><s>Vidiš.</s><s>Zamah, povlačenje prema sebi i sječenje.</s><s>Probaj sad.</s><s>Tako, dobro je.</s><s>Vježbaj i to.</s><s>I, do večeras da mogneš uraditi dvjesto sklekova.</s><s>Počni odmah da vježbaš.</s><s>Još nešto.</s><s>Azra ti neće ulaziti ovamo.</s><s>Kad ogladniš, izađi da jedeš u sobi.</s><s>A sad možeš spavati.</s>

<s>Hamza posluša.</s><s>Spavao je nemirno, trzao se, buncao.</s><s>Ustade poslijepodne umorniji nego što je legao.</s>

<s>U naredna tri dana sa Avdagom je prošao skraćeni kurs vojnih vještina, snage, izdržljivosti, snalaženja u prirodi i u raznim situacijama.</s><s>Od puzanja, nišanjenja, okidanja, upute o eksplozivima, miniranju, postavljanju zasjeda, hrani u šumi, samopomoći u slučaju ranjavanja, koncentraciji...</s><s>Četvrtog dana ujutro Avdaga mu saopšti:</s>

<s>- Sad si spreman.</s><s>Na Bistriku su neki momci.</s><s>Zovu ih Beretke.</s><s>Znam neke od njih.</s><s>I ti ih znaš.</s><s>Idi sad.</s><s>I neka te Allah čuva.</s><s>Još nešto.</s><s>Zapamti.</s><s>Ne pij.</s><s>Ne ubijaj žene i djecu, stare.</s><s>Ne mrcvari zarobljene.</s><s>Ako moraš da ubiješ u borbi, neka to bude brzo i čisto.</s><s>Ja ti nemam ništa više reći.</s><s>Znaš gdje je kuća.</s><s>Kad možeš dođi.</s><s>Ne zamaraj se razmišljanjem o onome šta je bilo.</s><s>To će te oslabiti, a ne možeš ništa izmijeniti.</s><s>Allahova volja.</s><s>Ne misli na mene i na Azru.</s><s>Pare su ti na stolu.</s><s>Uzmi koliko ti treba.</s>

<s>Azra ga je šutke poljubila.</s>

<s>Avdaga je zagrli kad Hamza izađe iz avlije. -</s>

<s>Mislio sam da je sve ovo iza nas.</s><s>Da sam ja zadnji iz naše porodice koji je morao da ratuje.</s><s>Od pamtivjeka, svi iz porodice su ratovali.</s><s>I bili dobri ratnici.</s><s>Sad je red na Hamzu.</s><s>Biće on dobro, ako Bog da.</s><s>Ne brini puno za njega.</s>

<s>***</s>

<s>Momci na Bistriku su bili jedna od brojnih grupa samoorganizovanih na početku rata.</s><s>Početak rata iznenadio je Sarajlije.</s><s>Niko nije mogao zamisliti da se jedan ovakav rat može dogoditi u njihovom Šeheru, olimpijskim gradu u srcu Evrope.</s><s>Ljudi su bili zbunjeni i očekivali su intervenciju, u prvom redu Amerikanaca, koji će doći i prekinuti ovo ludilo.</s><s>U svim pričama i komentarima kraj rata se očekivao, ako ne ove, onda sigurno sljedeće sedmice.</s><s>Policija je bila jedina oružana formacija u Sarajevu.</s><s>Specijalna policija Ministarstva unutrašnjih poslova popularno nazvani "Vikićevi specijalci" (po Draganu Vikiću, njihovom komandantu, jednoj od ratnih legendi Sarajeva), predvodili su odbranu.</s><s>Policija je bila dobro okrnjena odlaskom, ili, bolje rečeno izdajom pripadnika srpske nacionalnosti koji su odnijeli ili uništili dobar dio naoružanja.</s><s>Posebno iz skladišta u Krteljima.</s><s>Policija, pojačana rezervnim sastavom, preuzela je odbranu grada.</s><s>Istovremeno, u gradu su kao pečurke nicale grupe dobrovoljaca za odbranu grada.</s><s>Okupljali su se, uglavnom, oko Crnih bisera Sarajeva, momaka koji su živjeli na granici i u stalnom polusukobu sa zakonom, oko poznatih sportista, karatista, džudista, oko poznatih sarajevskih privatnika.</s><s>Policija, Zelene beretke, Patriotska liga, ... iz tog šarenila, vrlo brzo, će izrasti snažna Armija Bosne i Hercegovine.</s><s>Dogodilo se nešto što niko nije očekivao.</s><s>Možda prvi put u istoriji.</s><s>Momci sa granice polusvijeta, bez iznimke, stavili su se u odbranu napadnutog grada.</s><s>Gradom je kružila anegdota da je jedan od njih rekao šefu policije otprilike: "Daj da mi sad zajedno pobjedimo četnike.</s><s>A poslije ja ću opet, kao krasti, a ti me opet, kao lovi."</s>

<s>(Neki od ovih momaka su poslije skrenuli na stranputicu.</s><s>Međutim, bez obzira na skretanja do kojih je došlo, za ono što su učinili u prvom razdoblju odbrane zemlje, treba im odati poštovanje) Te samozvane grupe su nekako prešutno podijelile zone odgovornosti i svaka je bila zadužena za jedan dio linije odbrane.</s><s>Juka, Ćelo 1, Ćelo 2, Kruško, Topa, Jež, Kan, Caco, ..., na jednoj strani, policija je držala svoje zone, na drugoj.</s><s>Specijalci su bili kao vatrogasci.</s><s>Jurili su i stizali svuda gdje je bilo gusto.</s><s>Na ispomoć.</s><s>Uskakali bi u borbu, završavali posao i jurili dalje.</s><s>Na divljačku, barbarsku agresiju, na nečuveno masakriranje Sarajeva i cijelog naroda, mladost Sarajeva i Bosne i Hercegovine je odgovorila spontanim otporom.</s><s>Na iznenađenje cijelog svijeta, Bosna je opstala, goloruka se uspjela othrvati četvrtoj oružanoj sili u Evropi.</s><s>Bivša JNA, uz četnike, bijele orlove, arkanovce, šešeljevce i svu drugu silu razbojnika, ubica, pljačkaša, propalica, bitangi, probisvjeta, palikuća, i drugih đubradi sa bunjišta Smrdije, bivše Srbije i Smrdigrada, bivšeg Beograda, nije uspjela pobiti cijeli narod Muslimana u Bosni.</s><s>Svoju naivnost i povjerenje Muslimani su platili krvavom cijenom od oko 300.000 poginulih.</s><s>Uglavnom civila, žena, djece i staraca.</s><s>U direktnim sukobima sa naoružanim braniocima, teroristi su uglavnom izvlačili deblji kraj.</s><s>Ratnom zločincu, generalu bivše JNA Milutinu Kukanjcu, nije bilo jasno kako su Srbi mogli izgubiti položaje u Sarajevu i oko njega, kad im je on sve to ostavio u rukama.</s><s>Inače Kukanjac je ostao zapamćen po izjavi da JNA nije ni mrava zgazila u Bosni.</s><s>Za mrave nije utvrđeno, ali je činjenica da je ta JNA, sa četničkim barbarima uvezenim iz Smrdije i domaćim zločincima, pobila i masakrirala oko 300.000 Muslimana u Bosni.</s><s>Jednoj od tih samozvanih grupa okupljenih u kafeu Papilon na Bistriku priključio se Hamza.</s><s>Istog dana došao je i Musa.</s><s>Biće im lakše zajedno.</s><s>Ostali momci, sve njihovi drugovi, prijatelji, poznanici.</s><s>Poznata lica sarajevske raje.</s><s>I svima njima je bilo normalno da vide jedni druge zajedno.</s><s>Prve akcije u odbrani.</s><s>Trebević, Vučija Luka, Zlatište.</s><s>Skoro bez oružja zaustavljaju četnike.</s><s>Drugi maj 1992. godine, prelomni trenutak za Bosnu i Hercegovinu.</s><s>Tog dana, bolje rečeno te noći, bivša JNA se i javno svrstala na stranu agresije.</s><s>Predsjednik Republike Bosne i Hercegovine gospodin Alija Izetbegović, sa pratiocima se vraćao u zemlju.</s><s>Nakon slijetanja na Sarajevski aerodrom zarobljavaju ga pripadnici bivše JNA i odvode u kasarnu u Lukavici.</s><s>Patriotska liga, Beretke i samoformirane grupe dobrovoljaca blokiraju Komandu Sarajevske vojne oblasti u Starom gradu, srcu Sarajeva.</s><s>U komandi je i general Kukanjac.</s><s>Kuka, zapomaže.</s><s>Zove u pomoć snage UN-a.</s><s>Zove đavole i anđele.</s><s>Bijednik.</s><s>Iste noći četnički tenkovi prilaze centru grada.</s><s>Branioci ih drže na oku.</s><s>Autoritativan glas na motorolama izdaje naređenje braniocima. - Ako samo prolaze, propustiti.</s><s>Ukoliko vatreno djeluju - uništiti.</s>

<s>Vrlo dobro rečeno, ali čime?</s><s>Dedo, legendarni starac, možda sedamdesetak godina, Jež, Ćelo i drugi, zaustavljaju tenkove na pedesetak metara od zgrade Predsjedništva R BiH.</s><s>Poluugljenisani, izgorjeli leševi agresorskih vojnika na ulici kod Skenderije.</s><s>Slike koje obilaze svijet.</s><s>Sutradan razmjena.</s><s>Bivša JNA daje Predsjednika Izetbegovića za Kukanjca.</s><s>Beretke i Patriotska liga zaustavljaju vojni konvoj koji se povlači iz zgrade Vojne komade.</s><s>Kukanjac prolazi.</s><s>Branioci zarobljavaju veliku količinu oružja i dokumentaciju o pripremama i ciljevima agresije.</s>

<s>Konačno je svima jasno.</s>

<s>RAT</s>

<s>Borbe se zahuktavaju.</s><s>Milinkladska, Plava kuća.</s><s>Pada Žuč.</s><s>Ne pada, branioci je osvajaju.</s><s>Hamza izlazi van grada.</s><s>I Musa sa njim.</s><s>Borbe na vanjskom prstenu oko Sarajeva.</s><s>Branioci zauzimaju Trnovo i važan prevoj Rogoj.</s><s>Rat traje.</s><s>Niko više ne priča o intervenciji.</s><s>UN donose rezolucije.</s><s>Nove bezvrijedne rezolucije.</s><s>Neobavezan sadržaj koji nikog ne obavezuje.</s><s>Jedino branioci sprovode rezolucije u život.</s><s>Rezolucije o povlačenju četnika.</s>

<s>Četnička teroristička soldateska munjevito zauzima kompletnu istočnu i sjevernu granicu Bosne.</s><s>Gradovi, sela i zaseoci padaju kao kule od karata.</s><s>Građani nemaju oružje.</s><s>Opće rasulo.</s><s>Nenaoružani civili postaju meta četničkih orgijanja.</s><s>Broj poginulih, masakriranih i likvidiranih Bošnjaka se uvećava strahovitom brzinom.</s><s>10.000, 20.000, 50.000.</s><s>Uglavnom žena, djece, staraca.</s><s>I uglavnom kamom.</s><s>Klanjem.</s>

<s>Osnovni simboli za sliku četništva i dalje su kama, i žrtva, bespomoćan civil u redu za klanje.</s>

<s>Nakon više od hiljadu dana opsade Sarajeva, grupa smrdigradskih (beogradskih) intelektualaca dolazi u posjetu Sarajevu.</s><s>Prima ih gradonačelnik Sarajeva gospodin Tarik Kupusović.</s><s>Smrknuti su i nešto im nije pravo.</s><s>Igrom slučaja, šef protokola kabineta gradonačelnika je Srbin.</s><s>Normalan čovjek.</s><s>Jedan iz grupe gostiju pita zašto Sarajevo nije proglašeno otvorenim gradom kao Pariz u Drugom svjetskom ratu. (Aludirajući na tezu iz njihove propagande da su Sarajlije krive za uništavanje grada, jer ga brane).</s><s>Gradonačelnik odgovara:</s>

<s>- Zato što imamo iskustvo svih gradova i sela u koja su četnici ušli.</s><s>Pobili su sve što su zatekli.</s><s>To bi bila i sudbina Sarajeva da nije branilaca.</s>

<s>***</s>

<s>Još jedno ratno ljeto.</s><s>Četnici prikupljaju sve snage za odlučujući napad.</s><s>Pojačanja iz Smrdije i Smrde gore.</s><s>Počinje napad na prevoj Rogoj.</s><s>Komanduje lično ratni zločinac general Mladić.</s><s>Linije branilaca popuštaju.</s><s>Pada gradić Trnovo.</s><s>Branioci se povlače dalje.</s><s>Nemoguće je uspostaviti stabilne linije odbrane.</s><s>Hamzina jedinica desetkovana u višednevnim borbama.</s><s>Ostaju u okruženju.</s><s>Njih desetak.</s><s>Planina.</s><s>Nema hrane, vode.</s><s>Sve veze sa ostalim jedinicama prekinute.</s><s>Uspijevaju pronaći mali izvor.</s><s>U stvari to je cjedište.</s><s>Na dnu vododerine voda se, kap po kap, cijedi iz zemljišta i pravi malu baricu.</s><s>Samo što su skvasili usta čuju glasove.</s><s>Hamza komanduje povlačenje.</s><s>Skrivaju se po žbunju.</s><s>Četnici.</s><s>Četvorica.</s><s>Tri mladića i stariji čiča.</s><s>Znaju za izvor i dolaze sa malim kanisterima.</s><s>Hamza komanduje kao da diriguje: dva, tri, sad.</s><s>Iskaču sa uperenim oružjem.</s><s>Četnici potpuno iznenađeni.</s><s>Dvojica se hvataju za oružje.</s><s>Dado i Kemo su brži.</s><s>Kratki rafali.</s><s>Druga dvojica dižu ruke.</s><s>Dado i Kemo staju iza zarobljenika.</s><s>Drže im noževe na vratu.</s><s>Ostali borci se, leđima okrenuti, rasporeduju u krug oko njih.</s><s>Osmatraju okolinu.</s>

<s>- Je si li ti domaći?</s>

<s>- Hamza pita jednog.</s><s>Ovaj šuti. - Je si li ti vodič?</s><s>Za izvor može znati samo neko domaći.</s><s>Zarobljenik šuti i dalje.</s>

<s>- Dobro.</s><s>Ti ćeš nas izvesti odavde.</s>

<s>- Ni mrtav.</s><s>Hamza mu prisloni pištolj na čelo.</s>

<s>- Stani, ja ću vas izvesti, - javi se mladi zarobljenik.</s>

<s>- Ti?</s>

<s>- Hoću.</s><s>Znam put, - brzo govori. - Izvešću vas.</s><s>Nemojte me ubiti.</s>

<s>- Dobro, - Hamza pogleda Dadu.</s>

<s>Dado, stojeći iza drugog zarobljenika, zamahnu nožem kad se Dino baci na njega:</s>

<s>- Stani, nemoj!</s>

<s>Dado se iznenadi toliko da pade na zemlju.</s><s>Dino preko njega.</s><s>Četnik pade na koljena lica zarivenog u zemlju.</s><s>Dado se nekako podiže.</s><s>Zgrabi Dinu za vindjaknu i podiže ga od zemlje.</s>

<s>- Da ga ne ubijem?</s><s>Dobro.</s><s>Smisli ti onda nešto, jebo te on, - baci ga na zemlju.</s>

<s>- Dino, vidiš li ti u kakvim smo govnima?</s><s>Vidiš li da je hiljade četnika okolo.</s><s>Vidiš li da smo destkovani?</s><s>Vidiš li, idiote, koliko nas je ostalo? - Kemo je skoro vrištao.</s>

<s>- Baš zato.</s><s>Ako njega ubijemo, nećemo se ni mi izvući. - Šta si ti?</s><s>Baba gatara?</s>

<s>- Nisam, ali imam predosjećaj.</s>

<s>- Jebo te tvoj predosjećaj.</s><s>Dado, kokni ga pa da idemo.</s><s>Dino se baci preko četnika.</s>

<s>- Prvo mene ubij. - Hamza šta ćemo?</s><s>Ovaj mali je poludio.</s>

<s>- Dobro, Dino, šta bi ti? - Hamza se uključi u razgovor.</s>

<s>- Da ga zavežemo i da idemo.</s><s>Ne može se odvezati za dva sata.</s><s>Dotad ćemo mi odmaći.</s>

<s>- Svašta ljudi moji, - Kemo je bio ogorčen.</s>

<s>- Ne podnosim kad se ubija iz blizine i gotovo.</s><s>Ako misliš da si hrabriji od mene haj'mo ja i ti sami na četnike.</s>

<s>- Ti bi, kakva si budala.</s>

<s>- Dobro je, ljudi.</s><s>Dino, evo ti ga.</s><s>Tvoj je.</s><s>Ako najebemo zbog njega tebi na dušu.</s>

<s>Neko doda Dini konopac.</s><s>On priđe četniku koji je nepomično ležao na travi.</s><s>Uze mu ruke i zavrnu mu ih na leđa.</s><s>Dugo ga je vezivao.</s><s>Sto i jedan čvor.</s><s>Kad završi, odvuče ga do jednog drveta i zaveza za njega.</s>

<s>- Tako.</s><s>Sad se ne može odvezati.</s><s>Možda će njegovi poć' da ih traže pa će ga pronaći.</s>

<s>Dok je prilazio ostalima prođe pored mrtvaca.</s><s>Pogled na njih mu izazva povraćanje.</s><s>Dado mu priđe i uhvati ga za ramena.</s><s>Nježno ga pridrža.</s><s>Dino je povraćao.</s>

<s>Lice mu je požutjelo.</s><s>Držao se za stomak.</s><s>Kemo priđe sa mokrom maramom.</s><s>Obrisa mu lice i usta.</s><s>Dado ga odvede u stranu i posjede tako da Dino nije vidio mrtve.
- De ti meni reci, je l' ti ih žao?</s>

<s>- Ne znam, nije fer, - šmrca.</s>

<s>- Zajebi! - Dado vrisnu.</s><s>Dino poče plakati naglas.</s>

<s>- Izvini, izvini, izvini.</s><s>Izvini majke ti, - Dado zabrza.</s>

<s>- Nisam htio, izvini, - zagrli ga.</s>

<s>- Tebi Dino ništa nije jasno.</s><s>Sad će tebi tvoj Dado objasniti.</s><s>Kažeš nije fer.</s><s>Vidiš, prije par godina i ja bih isto mislio.</s><s>Da ti šapnem.</s>

<s>Dado se primaknu i poče šaptati Dini na uho.</s>

<s>- Ja sam bio u zatvoru jer sam ubio dva čovjeka.</s><s>Kockali smo u vozu i ja im uzeo lovu.</s><s>Onda oni mene napadnu i izbodu tri - četiri puta.</s><s>Vidim je davo odnio šalu.</s><s>Otmem ja njima noževe i ubodem i ja njih koji put.</s><s>Na sudu kažu prekoračenje nužne odbrane.</s><s>Kažu, mogao sam pobjeći kroz prozor.</s><s>Hej, voz ide, kako sam mogao pobjeć'?</s><s>E, to ti je fer. - Nastavi dalje normalnim glasom.</s>

<s>- Šta bi ti sad radio da nije rata?</s><s>Završio bi zanat, zaposlio se, pa cure, pa kafići, pa utakmice.</s><s>Kasnije bi se oženio, itd.</s><s>Ja bih do sad izašao iz zatvora, pa bi' kući u Krajinu, pa na rad u inostranstvo. - Dado pokaza rukom kao da sa kažiprstom i srednjim prstom vadi nekom novčanik iz džepa. - Devize, Njemice, Belgijanke, Holanđanke itd.</s><s>Hamza bi projektovao kuće, a Kemo bi cijepao drva...</s>

<s>- Šta to ti mene spominješ?</s>

<s>- Ništa Kemo, majke mi. - Dado se nasmija.</s>

<s>- Ovako, šta mi radimo?</s><s>Jebemo se po planinama, nosamo glavu u torbi, ginemo...</s><s>A sve zato što se nekom, tamo u Smrdiji, digo na Bosnu.</s><s>I došli oni k'o na teferič.</s><s>Malo će klati, malo paliti, malo pljačkati sve dok ima Muslimana.</s><s>Misliš da bi tvoja nana i mati ostale žive da ovi uđu u Sarajevo?</s><s>Ne bi, Dino.</s><s>Ni u mom selu niko nije ostao živ.</s><s>Zamislim kako ih vode na strijeljanje.</s><s>Dede, nane, majke sa bebama...mater im jebem četničku.</s><s>Zamislim kako pucaju mitraljezima i automatima po njima.</s><s>Bratova beba plače.</s><s>Četnik prilazi i puca joj u glavu.</s><s>Proganjaju me te slike.</s><s>Ubi me tišina.</s><s>Malo mi je lakše kada smo u akciji.</s><s>Da mogu ne bi se ni vraćao nazad.</s><s>Znaš li što sam ja sa vama?</s><s>Zbog Hamze.</s><s>I njega nešto tjera naprijed kao i mene.</s><s>Meni su ubili oca, mater, dva brata, sestru, jedanaest rođaka, amidže...</s><s>Zašto?</s><s>Jer su se zvali drugačije.</s><s>Jer su bili Muslimani.</s><s>Nego, jesi l' ti ubio koju ženu ili dijete?</s>

<s>- Nisam, Dado, šta ti je? - Nisam ni ja.</s><s>A ovi što su sa oružjem i noževima došli iz pizde materine da nas pobiju...</s><s>Gledaj me!</s><s>Ja ne znam koliko sam četnika pobio.</s><s>I, kako kojeg koknem, razvrstavam ih.</s><s>Ovaj je za oca, ovaj za jednog brata, ovaj za drugog, ovaj za sestru...</s><s>Znaš kol'ko ih maram pobiti da namirim samo familiju?</s><s>Da ne pričam o poznanicima ili prijateljima.</s><s>Puno.</s><s>Misliš da mi je žao.</s><s>Ni koliko popušene cigare...</s>

<s>- Dobro je Dado, bolan ne bio.</s><s>Popusti ga.</s><s>Idemo.</s><s>Nećemo spavat' ovdje, - javi se neko.</s>

<s>- Stvarno, Dado, ti k'o na fakultetu.</s><s>Navio se ne znaš stat'. - Čekaj malo, jaro.</s><s>Prvo, ovo što kasnimo, možda ćemo zakasniti na granatu.</s><s>A drugo, moram mu objasniti.</s><s>Možda pogine za minut ili za sat...</s><s>Mora znati šta se dešava.</s><s>I neću da misli da sam ja ubica.</s><s>Ja sam ratnik,</s>

<s>- Dado podiže ruke u vis kao bokser koji se raduje pobjedi.</s>

<s>-Ratnik.</s><s>Nisam ja četnik da pjevam kad ubijam nenaoružane, a da kukam kad mene biju.</s><s>Šutke ubijam i šutke ću i poginut'.</s>

<s>- Dado, ako mu nije jasno nakon dvije godine rata, nikad mu neće biti, - upade Mustafa.</s>

<s>- Vidi, Dino, - i Musa odluči da kaže koju pametnu. - Što se nas tiče rat bi mog'o sutra stat'.</s><s>Samo da se ovi okrenu i vrate odakle su došli.</s><s>A što kažeš nije fer... ?</s><s>Nema fer borbe sa 200.000 poklanih civila iza leđa.</s><s>Nema fer borbe sa 300.000 gladnih u Sarajevu koje čeka kama ako četnici prođu pored nas.</s><s>Može Alija do sutra izjavljivati stranim novinarima: Borićemo se svim dozvoljenim sredstvima.</s><s>To, nek, se on bori.</s><s>Što se mene tiče, ja ću se boriti svim postojećim i nepostojećim sredstvima.</s><s>Puškom, topom, nožem, kamenom, zubima, plinom, zrakom, suncem...</s><s>Čuj, majke ti "dozvoljenim sredstvima".</s><s>To ti dođe k'o kad te napadnu desetorica a ti gledaš da se braniš po pravilima.</s><s>Ja da imam atomsku... ma da imam deset atomskih, sve bi ih bacio na Smrdiju.</s><s>Da đubrad osjete kako boli kad ti ginu najrođeniji. - Vidi ovo, Dino.</s><s>Ja o ovom četi ne znam ništa.</s><s>A slušaj sad.</s>

<s>- Dado se okrenu zarobljeniku.</s>

<s>- Odakle si junače? - Iz Užica.</s>

<s>- Pa ko tebe junače doćera ovamo?</s>

<s>- Mobilizacija.</s>

<s>- Mobilizacija?</s>

<s>- Poziv za vojnu vježbu.</s><s>Potrpali nas u kamione, spustili cerade.</s><s>I kad su ih podigli - Sokolac. - A onda vi s pjesmom pošli da koljete Muslimane.</s>

<s>- Majke mi nisam metka opalio. - Vidiš Dino.</s><s>Nije metka opalio.</s><s>Nije niko.</s><s>Kojeg god pitaš, nije metka opalio.</s><s>Pa ko nas pokla?</s>

<s>- Dosta obrazovanja za danas.</s><s>Hoćemo l' Hamza?</s>

<s>- Hajde da se ide.</s><s>Musa izvadi smotak tanke čelične žice, napravi omču i stavi je zarobljeniku-vodiču na vrat.</s><s>Priteže omču.</s>

<s>- Moli Boga da meni šta ne bude.</s><s>Ako ja padnem, ova će ti žica prerezati vrat. - Možeš li malo olabaviti?</s><s>Ne mogu disat'. -</s>

<s>Jel l' bolje ovako?</s><s>Mala kolona krenu.</s><s>Mladi četnik ih povede u suprotnom pravcu od Sarajeva.</s>

<s>- Hej momčino, Sarajevo je na drugu stranu.</s>

<s>- Znam, ali moramo prvo na istok zato što su ispred i oko nas moji.</s><s>Kad se vratimo nazad jedno dva sata, skrenućemo na jug.</s><s>Moraćemo podosta ići.</s><s>Jedno pet sati.</s><s>Onda na zapad pa na sjeverozapad.</s><s>Gledao sam kartu napada u komandi.</s><s>Zaobićemo sve položaje.</s><s>Bez brige.</s><s>Provuću ja vas.</s><s>Znaš, ja sam u civilu bio alpinista.</s><s>U vojsci sam bio izviđač.</s>

<s>- Dobro, burazeru.</s><s>I tvoja je glava u torbi.</s><s>Odjednom Dino poskoči.</s>

<s>- Gdje je Dado?</s><s>Gdje je Dado?</s><s>Svi se zgledaše.</s><s>Iz pravca izvora odjeknu kratak rafal.</s><s>Dino baci ranac i potrča nazad.</s><s>Nakon dvadesetak metara sudari se sa Dadom.</s>

<s>- Stani, Dino, gdje ćeš?</s>

<s>- Dado, ti si ga ubio!</s>

<s>- Nisam, majke mi.</s><s>Samo sam mu opalio rafal pored glave jer se počeo odvezivati.</s><s>A fino smo mu rekli... - Ne laži!</s><s>Ubio si ga!</s>

<s>- Ama nisam kad ti kažem.</s><s>Dino ga odgurnu i pokuša da prođe pored njega da bi provjerio.</s><s>Dado sačeka da se mimoiđu a onda ga, s leđa, snažno udari kundakom po glavi.</s><s>Dino se bez riječi sruši.</s><s>Dado se sagnu, podiže ga i prebaci preko ramena.</s><s>Donese ga do ostalih.</s>

<s>- Svaka čast, Dado.</s><s>Što ti možeš zajebat, desetorica ne mogu popraviti.</s>

<s>- Ne seri.</s><s>Daj neka mi jedan pomogne da ga ponesemo. -</s>

<s>Što ga ubi?</s>

<s>- Ko kaže?</s><s>Samo sam mu puc'o pored glave.</s>

<s>- To ti nekom drugom.</s>

<s>Kemo priđe i uhvati Dinu za noge.</s><s>Dado ga uhvati za ramena i krenuše.</s>

<s>Kretali su se oprezno držeći se šume, uvala i vododerina.</s><s>Nakon par sati, Dino se osvijesti.</s><s>Bez riječi nastavi hodati sa ostalim.</s><s>Već su skrenuli na jug i išli nekoliko sati kad Hamza naredi odmor.</s><s>Svi popadaše po zemlji.</s><s>Mladi zarobljenik se okrenu Musi:</s>

<s>- Hoćete li me ubiti?</s><s>Musa je šutio.</s><s>Zarobljenik ga ponovo upita: -</s>

<s>Hoćete li me ubiti?</s><s>Musa ga pažljivo odmjeri:</s>

<s>- Ko su bila ona trojica?</s>

<s>- Onaj mladi je bio moj komšija.</s><s>Zabavljao se sa mojom sestrom.</s><s>Onaj stari je bio odavde.</s><s>Vodič.</s><s>Onog trećeg ne znam.</s><s>Hoćete li me ubiti?</s>

<s>- Ako sve bude u redu, ja mislim da nećemo.</s><s>Mislim da nema potrebe.</s><s>Išli su dalje.</s>

<s>Noć je bila svijetla.</s><s>Moglo se skoro čitati na mjesečini.</s><s>Hamza priđe.</s>

<s>- Koliko još? - Došli smo.</s><s>Vidiš ona svjetla u daljini.</s><s>To su ti vaši.</s><s>Imate još oko sat i po - dva.</s>

<s>- Gdje su tvoji?</s>

<s>- Tamo negdje, oko dva sata.</s><s>Hoćete li me sada ubiti.?</s>

<s>- Jesi li siguran da tvoji nisu bliže? - Sto posto.</s><s>Hoćete li me ubit?</s>

<s>- Znaš šta momak?</s><s>Tebi ovo neće biti jasno sad.</s><s>Hamza izvadi pištolj i repetira ga.</s><s>Momak sjede i zatvori oči.</s>

<s>- Poslije ćeš shvatiti da sam ti učinio uslugu.</s>

<s>- Hamza opali.</s><s>Zarobljennik vrisnu i prevali se na stranu.</s>

<s>Iz prostrijeljenog koljena je liptala krv.</s><s>Hamza čučnu i svojom maramom mu podveza nogu iznad koljena.</s><s>Musa mu pruži i svoju maramu.</s><s>Hamza je čvrsto zaveza preko rane.</s>

<s>Mladić je stezao zube i jecao.</s><s>Niz lice su klizile suze.</s><s>Dado donese neku dugačku motku.</s><s>Pruži mu je bez riječi.</s><s>Izvadi pištolj.</s><s>Hamza skoči.</s>

<s>- Stani, Dado!</s>

<s>- Šta ti je, bolan ne bio?</s><s>Neću mu ništa.</s><s>Pošteno nas je izvukao.</s><s>Momčino, evo ti pištolj.</s><s>Pun je.</s>

<s>- Dado zamahnu i baci ga nekih dvadesetak metara.</s>

<s>- Uzmi ga kad mi odemo.</s><s>Kad se približiš svojima pucaj.</s><s>Pokupiće te.</s><s>Za tebe je ovo sranje završeno.</s><s>Malo ćeš šepati, al' jebi ga.</s><s>I... reci svojima u Užicu da su nama četnici pobili pola Bosne.</s><s>Možda će im biti lakše.</s><s>Boli kad ti neko pogine.</s>

<s>Okrenu se i ode.</s><s>Krenuše i ostali i ubrzo se izgubiše u mraku.</s><s>Mladić je dugo sjedio na zemlji gledajući za njima.</s><s>Tiha ljetna noć.</s><s>Mjesečina obgrlila planinu, nepregledne šume, rijetke proplanke i ogoljene vrhove.</s><s>Negdje u daljini čula se sova.</s><s>Bezbroj zvijezda se iskrilo na nebu.</s><s>Kristalno čist planinski zrak.</s><s>Momak teško uzdahnu:</s>

<s>- Eh, jebi ga.</s><s>Dobro sam prošao... ako ne iskrvarim do mojih.</s><s>Ustade i krenu oslanjajući se na motku.</s><s>Noga ga je boljela.</s><s>Malo, malo, pa bi, sama za sebe, neka suza kanula iz oka.</s><s>Prođe pored pištolja i ne uze ga.</s><s>Za njega je krvava bosanska drama bila završena.</s>

<s>***</s>

<s>">Iz mračnih hodnika zaborava, pred Hamzinim očima su se pojavljivale slike ratnih užasa, nakratko bi se zadržavale i ponovo nestajale u mraku.</s><s>Akcije, napadi, povlačenja, smrti.</s><s>Šehidsko groblje na Kovačima.</s><s>Svakim njegovim dolaskom u Sarajevo sve punije.</s><s>Kao da je postojala neka tajna veza između njegovih dolazaka kući i broja sahranjenih na Kovačima.</s><s>Raja se osipala...</s><s>Neko je snimio pjesmu:</s>

<s>***</s>

<s>"...</s><s>Nebom stupa nebom lupa</s>

<s>moja generacija</s>

<s>jedan po jedan</s>

<s>srešćemo se svi... "</s>

<s>Bijelo.</s><s>Bijela bjelina nad bjelinom stvari i bijele magle nad bijelim predjelima.</s><s>Bijele su planine, šume.</s><s>I sunce je bijelo.</s><s>Iz bijelih oblaka, prema Hamzi dolazi bijeli konjanik na bijelom konju.</s><s>Bijelo mu lice, kosa i oči.</s><s>Bijeli oklop.</s><s>I bijeli mač.</s><s>Iza njega dolaze, lebde i klize kroz bijele predjele, bijele prilike žene i djeteta.</s><s>Hamza zna da je to Amra i Malecka ali ne može da odvoji pogled od konjanika.</s>

<s>***</s>

<s>- Avdaga, nešto se dešava, - prošaputa Kapetan.</s>

<s>Avdaga se nagnu iznad Hamzinog lica.</s><s>Male tačkice znoja su se počele pojavljivati u korijenu kose.</s><s>Nozdrve su se lagano širile i podrhtavale a oči titrale ispod spuštenih očnih kapaka.</s>

<s>- Sad je na ivici.</s><s>Ili će otići ili ostati.</s>

<s>- Obriši mu znoj.</s><s>Zovni ga.</s>

<s>- Ne.</s><s>To je njegova odluka.</s><s>Makar i podsvjesna.</s>

<s>- Ali...</s>

<s>- Ništa ali, prijatelju.</s><s>Izabrati smrt nije najgore rješenje.</s><s>Kapetanu ništa nije bilo jasno.</s><s>Musa je šutio i pušio.</s>

<s>***</s>

<s>Bijeli konj je već iznad Hamze i on osjeća njegov vreli dah na licu.</s><s>I čuje glas, iako konjanik ne otvara usta.</s><s>Glas dolazi kao grmljavina: - Hamza!</s><s>Hamza!</s><s>Dođi, idemo.</s><s>Stani pod moju zastavu.</s><s>Odvešću te na zelene livade gdje teku bistre rijeke.</s><s>Odvešću te tamo gdje nema bola, gdje nema smrti.</s><s>Bićeš vječno sretan, sa onima koje voliš.</s><s>Hamza!</s><s>Pođi sa mnom.</s><s>Vrijeme je.</s>

<s>S naporom Hamza okreće oči.</s><s>Amra i Malecka ga gledaju, osmjehujući se.</s>

<s>- Ne mogu još.</s><s>Amra, ne mogu.</s><s>Imam još nešto da obavim.</s><s>Čekaj, ne odlazi,- Hamza je govorio, ali se nije čuo glas.</s><s>Vikao je, ali glas nije izlazio iz usta.</s><s>Bio je očajan.</s><s>Konj se prope i krenu unatraške.</s><s>Amra i Malecka pođoše lagano kliziti unazad.</s><s>Hamza je bespomoćno i očajno gledao kako se udaljavaju.</s><s>Još malo i bjelina će ih progutati.</s><s>Mora ih zaustaviti.</s><s>Moraju ga čuti. 
- Stanite, stanite.</s><s>Čekajte.</s>

<s>Ništa.</s><s>I onda, svom snagom, iz njega provali vrisak:</s>

<s>- Amraaaa! !!!</s><s>Njegov vrisak trznu Avdagu.</s><s>Musa skoči s kreveta, osloni se na ranjenu nogu i jeknuvši pade na pod.</s><s>Azra utrča u sobu, vrati se u kuhinju i donese mokar peškir.</s><s>Brisala je krupne kapi znoja sa Hamzinog lica šapućući:</s>

<s>- La ilahe illallah, Muhammedun Resulullah,</s>

<s>La ilahe illallah, Muhammedun Resulullah.</s><s>Bilo je to četrdeset druge noći nakon Hamzinog ranjavanja.</s>

<s>***</s>

<s>Nakon amputacije lijeve ruke, Dino je teško dolazio svijesti.</s><s>Kad se probudio nije znao gdje se nalazi i zašto ne može da ustane.</s><s>Dr Gavrankapetanović mu je polahko pričao u kakvom su ga stanju dovezli.</s><s>I šta su morali da urade.</s>

<s>***</s>

<s>- Šta to pričaš, doktore?</s><s>Šta amputacija?</s><s>Kakva amputacija?</s><s>Ja sam bio samo okrznut.</s><s>Znaš li ti da sam ja dovezao kombi u Hrasnicu?</s><s>Ja sam samo malo okrznut.</s><s>Ništa više.</s><s>Zna Musa.</s><s>Tako je.</s><s>Pitaj Musu.</s><s>Pitaj Musu.</s>

<s>Dadoše mu injekciju.</s>

<s>Kad se ponovo probudio, bila je noć.</s><s>Lijevo rame ga je užasno boljelo.</s><s>On sjede u krevetu.</s><s>Zainteresovano je gledao lijevo rame.</s><s>Tamo gdje se trebala nalaziti ruka... ništa.</s><s>Do mozga mu doprije istina.</s><s>Amputacija!</s><s>Dino vrisnu.</s><s>Kad je sestra utrčala, zatekla ga je kako glavom sistematično udara od željezni ram kreveta.</s><s>Niz lice se slijevala krv.</s><s>Sestra se baci na njega.</s>

<s>- Doktore, doktore!!!</s>

<s>Otpušten je iz bolnice nakon mjesec dana u teškom psihičkom stanju.</s><s>Zatvorio se u kuću.</s><s>Nije htio nikog da vidi.</s><s>I niko ga više nije ni vidio.</s><s>Dolazili su iz brigade, dolazio je Dado, Kemo, Musa.</s><s>Malo su pričali sa ocem.</s><s>Nisu vidjeli Dinu.</s>

<s>***</s>

<s>- Biće dobro, ako Bog da.</s><s>Biće dobro. - Avdaga je milovao Hamzinu kosu. - Vidiš Kapetane, on sad sanja.</s><s>Vidi kako mu igraju očni kapci.</s><s>Biće dobro, ako Bog da.</s>

<s>***</s>

<s>Bila je jesen.</s><s>Hamza sa kompletnom grupom izvan Sarajeva, Nišićka visoravan.</s><s>Teške borbe.</s><s>Četnici ukopani još od prije rata.</s><s>Ako ih samo jednom uspiju pokrenuti sa trenutnih položaja, više neće imati vremena da postave nove.</s><s>Bar ne tako dobro ukopane kao što su ovi.</s><s>Konačno, na trik, probijaju četničke linije.</s><s>Četnici se u panici povlače.</s><s>Armija R BiH zauzima veliki prostor.</s><s>Nekoliko četničkih sela.</s><s>U kućama nalaze po pet-šest veš mašina, televizora...</s><s>Ratni plijen četničkih pljačkaša iz bosanskih sela i gradova.</s>

<s>Izvan sela, u rovovima, sjedi Hamza sa svojima.</s><s>Puše.</s><s>S vremena na vrijeme poneko proviri u pravcu četničkih položaja.</s>

<s>- Hej, neki dolaze prema nama.</s><s>Svi skočiše, isturiše automate na grudobrane.</s><s>Sadik sa snajperom.</s><s>Uzima na nišan jednog.</s><s>Spušta snajper.</s>

<s>- Stanite, naši su.</s>

<s>- Kako naši? - Fino.</s><s>Izvidnica.</s><s>Čini mi se Zenička brigada.</s><s>Imaju i zarobljenika.</s>

<s>Domalo naiđoše četiri vojnika.</s><s>U sredini među njima zarobljenik.</s><s>Hamza ustade i izađe pred njih.</s>

<s>- Hej, čekaj malo.</s><s>Odakle ste vi?</s>

<s>- Iz Zenice.</s>

<s>- Pa sve dovde pješke?</s>

<s>- Ne zajebaji, stari.</s><s>Vidiš da smo crkli od umora.</s>

<s>- Hajte na kafu.</s><s>Biće za minut.</s>

<s>- Baš za minut?</s>

<s>- Sad ćeš vidjet'.</s>

<s>Izvidnica uđe u zemunicu.</s><s>Kemo pristavi kafu na "sarajku," popularnu peć napravljenu od konzerve iz humanitarne pomoći.</s><s>Sadik osta napolju da osmatra.</s><s>Stvarno, nakon minut-dva prijatan miris kafe ispuni zemunicu.</s>

<s>- Kako je u Zenici?</s>

<s>- Otkud znam, jaro?</s><s>Nisam dugo bio.</s>

<s>- A đe ovog uloviste?</s>

<s>- Tamo, - vojnik neodređeno pokaza rukom.</s>

<s>- Je l' to ono što kažu živi jezik?</s>

<s>- E, to, to, - vođa izvidnice se nasmija. -</s>

<s>Samo, on sad nije jezik već samo meso.</s>

<s>- Kako to misliš nije jezik?</s>

<s>- Pa, tako, što nam ne treba.</s><s>Trenutno znamo sve što nam treba.</s>

<s>-A-ha.</s><s>Tako dakle.</s><s>Pa, ovaj, šta misliš, ovaj...</s>

<s>- Hamza se snebivao. - Ovaj...</s><s>Ma bolan, kad vam ne treba, hajd' mi ga prodajte.</s>

<s>Musa, Dado, Kemo, Mustafa, zgledali su se ne kontajući.</s><s>Šta je sad naumio.</s><s>Dado im dade znak da šute.</s>

<s>- Jesi l' normalan.</s><s>Kako ću ti prodat živog čovjeka?</s>

<s>- Ono jest...</s><s>Ma znaš, mi smo prvi put napolju.</s><s>Baš bih volio da imam četnika.</s><s>Ovi naši bi zinuli.</s><s>Hajde, ba, prodaj mi ga.</s>

<s>- A koliko bi ti dao za njega? - vođa je oprezno ispipavao ne vjerujući Hamzi.</s><s>Doduše, ovi tek mobilisani su bili čudni.</s><s>A ipak nije bio siguran da nije u pitanju neka zajebancija.</s>

<s>- Pa, šta misliš po šteku svakom? - Otkud ti cigare ovdje?</s>

<s>- Nisu ovdje već u Visokom.</s>

<s>- Da te čekamo da ih doneseš? - nasmijaše se.</s>

<s>- Ma jok.</s><s>Daću vam lovu, pa vi kupite.</s>

<s>- Po kojem kursu? - umiješa se jedan vojnik.</s>

<s>- Šteka je bila trideset maraka.</s>

<s>- Jest prije rata.</s><s>Sad nema ispod sedamdeset.</s>

<s>- Jah, minimum sedamdeset.</s>

<s>- Dobro, četiri puta sedamdest je dvjesto osamdeset.</s><s>Ma, daću vam tristo.</s><s>Da možete popit kafu u Visokom.</s><s>Dado, daj im pare.</s>

<s>- Al' da ne kažete nikom da smo vam ga prodali.</s>

<s>- Ma kakvi.</s><s>Jesi l' normalan?</s>

<s>- Kaži da Bog da stao na paštetu ako ikom kažem.</s>

<s>- Je l' to ti ozbiljno? - sad se Hamza boji da ga ne izrade.</s>

<s>- Najozbiljnije.</s><s>Nema ništa od trgovine ako ne kažeš.</s>

<s>- Da Bog da stao na paštetu ako ikom kažem.</s>

<s>- Tako.</s><s>E pa odosmo mi, - ustadoše.</s><s>Jedan vojnik u prolazu ćušnu zarobljenika nogom.</s><s>Izađoše i nestadoše u kiši koja je počela da lije kao da se nebo otvorilo.</s>

<s>- I ti si prolup'o,</s>

<s>- Dado je sa negodovanjem gledao Hamzu.</s>

<s>- Vidi za šta dadosmo tristo mara.</s><s>Nema še'set kila.</s>

<s>- Neka burazeru.</s><s>De proviri jesu li odmakli.</s><s>Musa izađe iz zemunice i brzo se vrati unutra.</s>

<s>- Nema ih na vidiku.</s>

<s>- Sad, nit' me gledajte nit' me pitajte.</s><s>I zaboravite šta ste vidjeli.</s><s>Imam nekih dugova od prije rata.</s>

<s>Ušutješe.</s><s>Predugo su bili zajedno da bi postavljali pitanja.</s><s>Šta će Hamza učinit sa zarobljenikom nije ih više interesovalo.</s><s>Hamza priđe zarobljeniku i podiže ga za kragnu: - Da mi malo prošetamo.</s>

<s>Vidno preblijedivši zarobljenik izađe.</s><s>Krenuli su kroz kišu prema četničkim položajima.</s><s>Nakon nekoliko minuta dođoše do rijetkog šumarka.</s>

<s>- Hamza, nemoj majke ti. - Šta ti je Neno?</s><s>Jesi l' normalan?' Hamza ga odveza.</s><s>Odmahivao je glavom.</s>

<s>- Čuj ti njega, nemoj Hamza.</s><s>I ti si prolup'o.</s><s>Nego kako si?</s><s>Šta ima na vašoj strani?</s><s>Kako mi je Kum?</s><s>Neno još više preblijedi.</s><s>Hamza se pravio da ne primjećuje.</s>

<s>- Hamza, ne znaš ti... - Neno je skoro šaptao.</s>

<s>- Ne znam, bezbeli da ne znam.</s><s>Mene nisu zarobljavali.</s><s>A pravo da ti kažem, ne bi me ni zarobili.</s><s>Oni tvoji ubijaju odmah.</s><s>Nema zarobljenih.</s>

<s>- Ma nije to Hamza, žao mi je...</s>

<s>- A žao je i meni, moj Neno.</s><s>Nego furaj dok se neko od mojih nije pojavio.</s><s>I pozdravi mi Kuma.</s><s>Zafali mu u moje ime.</s>

<s>- Ha šta?</s><s>Za šta da mu zahvalim?</s>

<s>- Što mi je poslao Amru i Malecku u Njemačku.</s><s>Nije Kum dugme.</s><s>I reci mu da si ti dio duga.</s><s>Ako Bog da preživimo, srest ćemo se.</s><s>Furaj sad.</s><s>Izvini za oružje, ne mogu ti dati ništa.</s>

<s>- Jebo oružje, nije mi ni trebalo.</s><s>E moj Hamza, moj Hamza...</s>

<s>- Probaj da te prebace na drugo ratište.</s><s>Nema smisla da pucamo jedan na drugog.</s><s>A ja ne mogu nigdje drugo već oko Sarajeva.</s><s>Hamza se okrenu i zaputi prema zemunici.</s><s>Na vratima ga dočeka Dino.</s><s>Smiješio se.</s>

<s>- B baš mi je drago što ga pusti.</s>

<s>- E mali, mali, ništa ti ne znaš.</s><s>A šta, ti mislio da ću ga koknuti?</s><s>Hamza uđe u zemunicu.</s>

<s>- Dugovi se moraju plaćati.</s><s>Mo-ra ju.</s><s>Je 1'tako Dado?</s>

<s>- Tako je.</s><s>Sve se plaća.</s>

<s>- A jesi l' se puno uvalio u dugove?</s>

<s>- Sadik je bio zabrinut.</s>

<s>- Mislim koliko mi četnika trebamo zarobit a ti pustit, da bi se izvadio?</s>

<s>Hamza mu ne odgovori.</s>

<s>***</s>

<s>Jedno jutro pošto su zbrinuli Hamzu, Avdaga i Kapetan su pili kafu.</s><s>Opušteni na sećiji sa uživanjem su srkutali tamni, topli napitak i pušili.</s><s>Kapetan se pravo propušio.</s>

<s>Nježne zrake martovskog sunca su grlile Sarajevo.</s><s>Iako je bilo hladno, ledenice koje su visile sa krovova, na suncu su gubile svoju boju magle i dima i postajale sjajne i prozirne.</s><s>Na njihovim vrhovima su se cijedile kapljice vode koje su za trenutak hvatale zrake sunca, kao dijamanti ih prelamale u dugine boje i otiskivale se na tlo.</s><s>Na pragu je bilo još jedno sarajevsko ratno proljeće.</s>

<s>- Ne moraš danas u Komandu? -</s>

<s>Ne moram, ali imam nekog posla.</s>

<s>- Dovršavaj ga sutra.</s><s>Hajdemo mi sada lijepo u Bakije.</s><s>Obećao sam Hadžiji da ćemo doći još prije dvije hefte.</s><s>Azra, odosmo mi u Bakije.</s>

<s>- Je li vam rano, Avdaga?</s>

<s>- Nije, Hadžija dođe rano.</s><s>Hajdemo, moj Kapetane.</s>

<s>Na Kovačima proučiše Fatihu šehidima i spustiše se na čaršiju.</s><s>Bilo je rano i na platou Baščaršije nije bilo skoro nikog.</s><s>Poneki prolaznik, par automobila.</s><s>Oni zaviše pored džamije i uđoše u Bakije.</s>

<s>-Selam alejkum, Hadžija.</s>

<s>- Alejkumu selam ve rahmetullahi ve berekatuhu!</s><s>Mašala, šta li će to biti.</s><s>Da neće snijeg, ha? - i ne čekajući odgovor okrenu se momku koji je sjedio na malom trosjedu. - Ustaj, kenjac jedan, da ljudi sjedu.</s>

<s>Momak pocrveni, Avdaga je gledao u pod a Kapetan je bio potpuno zbunjen.</s>

<s>- Ma šta ste se tu... k'o seoska mlada.</s><s>Naš je on.</s><s>Svako jutro mi ovdje pijemo kafu, - okrenu se momku. - Šta čekaš, idi pristavi, još će nam otići bez kafe.</s><s>Sjedajte.</s>

<s>- Ovo je Hamzin Kapetan.</s>

<s>- Mašala, dobro nam došao.</s><s>A Kapetan veliš.</s><s>Školovan ili ovaj samozvani, iz rata.</s>

<s>- Školovan, Hadžija.</s><s>Pravi Kapetan.</s><s>Služio u Srbiji kad je počelo.</s><s>Hamza ga puno fali.</s>

<s>Dođe i kafa.</s>

<s>Bakije.</s>

<s>Muslimansko pokopno društvo u Sarajevu.</s><s>Smješteno na sjevernom ćošku Baščaršije, Bakije su osnovane donacijama uglednih Sarajlija prije skoro sto godina.</s><s>Sa vrlo malim brojem zaposlenih, dugi niz godina Bakije su vršile opremanje i ukopavanje Muslimana po islamskim propisima.</s><s>Za vrijeme komunista bio je to nezahvalan posao.</s><s>Vlast je s nepovjerenjem gledala na njihovu djelatnost, ali se nisu usuđivali da je zabrane.</s><s>Dolaskom "demokratije" zaposleni su konačno odahnuli vjerujući da će sad moći raditi u miru.</s><s>Skoro istog dana je počeo rat.</s>

<s>Strani novinari i televizijske ekipe su se utrkivale koji aspekt života u opkoljenom Sarajevu da prikažu.</s><s>I uvijek je djelatnost Bakija i drugih pokopnih kuća u Sarajevu ostajala izvan predmeta njihovog interesovanja.</s><s>Ili je to bilo previše krvavo i mučno za prosječnog čovjeka na Zapadu uljuljkanog u izobilju i skoro izvan stvarnog života.</s>

<s>Bilo kako bilo, broj dženaza u Sarajevu, godišnje, prije rata se kretao od 800 do 1200.</s><s>Kao anegdota Sarajevom je kružilo da je Hadžija na jednoj godišnjoj skupštini Društva, podnoseći izvještaj o poslovanju izjavio: "Smrtnost se smanjila, ali je još uvijek na zadovoljavajućem nivou." To nije bilo tačno, ali je bila dobra šala sarajevske čaršije.</s>

<s>Početak rata.</s><s>Masovno stradanje civila i pogibije golorukih branilaca brzo su ispraznile sve zalihe pokopnog materijala u Bakijama.</s><s>Od tada, pa sve do kraja rata, zaposleni su na sve moguće i nemoguće načine nabavljali materijal da bi se dženaze obavile na propisan način po islamskim učenjima.</s><s>Od stanovnika Sarajeva je otkupljivano građevinsko drvo, daske, grede.</s><s>Nabavljen je cirkular i u Bakijskom dvorištu su pravljeni tabuti i nasloni.</s><s>Iz Begove džamije, koja se renovirala prije rata, demontirana je velika skela i daske upotrebljene za dženaze.</s><s>Poslije su škole dale drvene table sa stolova iz učionica. iz Olimpijskog kulturno-sportskog centra "Zetra", koju su četnici zapalili zapaljivim projektilima, demontirana su sjedišta i gazišta.</s><s>Zguljene su i gume i daske.</s><s>Daske su korištene za dženaze, a gume su davane narodu kao ogrev.</s><s>Za tri i po godine rata Bakije su sahranile oko 15. 000 Sarajlija.</s><s>Veliki problem je predstavljalo goriva za Bakijska vozila.</s><s>Skupština Grada je davala goriva koliko je mogla ali su i njihove mogućnosti bile više nego skromne.</s><s>Komande brigada su na neki način uspijevale nabaviti benzin za sahranu svojih poginulih boraca.</s><s>Bakije su kupovale benzin na crnoj berzi.</s><s>Imućnije porodice su donosile benzin za sahranu svojih članova.</s>

<s>Platno je bilo također problem.</s>

<s>Sve je bilo problem.</s>

<s>Nakon većih masakra dvorište i prizemlje Bakija je bivalo potpuno prekriveno tijelima nesretnih Sarajlija.</s><s>Strane TV ekipe bi dolazile i snimale.</s><s>Mlada novinarka Austrijske televizije pažljivo prekoračuje leševe.</s><s>Govori u kameru.</s><s>Grca, plače, pada u nesvijest.</s><s>Unose je u kancelariju.</s>

<s>Daju joj vode.</s><s>Cijeli rat, bez dana pauze, Bakije su sahranjivale svoje sugrađane.</s><s>Pod granatama i snajperima vozili su po cijelom gradu, da bi, nekada i na ulici skupljali pokidane dijelove granatama raznesenih sugrađana.</s><s>Predsjednik Društva poginuo od granate na ulazu u kuću.</s>

<s>Sarajevo je prije rata imalo dva aktivna groblja: Bare i Vlakovo.</s><s>Bare su se u ratu nalazile na takvom položaju da su neprekidno bile na udaru snajpera, PAM-ova i PAT-ova, tako da nije bilo moguće na njima vršiti sahrane.</s><s>Groblje Vlakovo je bilo u četničkim rukama.</s><s>Četnici su buldožerima prekopali groblje i poravnali ga.</s><s>Kao i bezbroj muslimanskih grobalja po cijeloj Bosni.</s><s>Na jugoistočnoj strani fudbalskog stadiona "Koševo" i Kulturno-sportskog centra "Zetra" (na kojima je održano otvaranje, odnosno zatvaranje, Zimskih olimpijskih igara 1984. godine), nalaze se pomoćni sportski tereni.</s><s>Nekoliko fudbalskih terena, teniski tereni, staze za trčanje.</s><s>Cijeli kompleks je sada iskorišten za sahrane.</s><s>Dugi redovi svježih humki dijagonalno presijecaju fudbalske terene.</s>

<s>Pored toga aktivirana su stara sarajevska groblja.</s><s>Između mezara starih stotinama godina, mezara velike kulturno historijske vrijednosti i ljepote, niču nove humke u kojima su sahranjeni branioci Sarajeva i poginuli građani.</s><s>Nastojeći da pobiju što veći broj građana, četnici su redovno granatirali sahrane.</s><s>Dosta građana je poginulo na posljednjem ispraćaju poginulih prijatelja.</s><s>Donesena je odluka da se dženaze obavljaju noću.</s><s>Po mrklom mraku ljudi bi se okupljali da isprate i na groblju odaju posljednji pozdrav svojim sugrađanima.</s>

<s>U takvim okolnostima Bakije su radile cjeli rat.</s><s>Lična hrabrost i požrtvovanost zaposlenih, zajedno sa velikom vjerom u Jednog i Jedinog Boga, omogućili su tim ljudima da sačuvaju zdrav duh i visprenost tako da su Bakije postale mjesto sastajanja i obaveznih kafi u bilo koje doba dana.</s><s>Ljudi su dolazili da malo popričaju, našale se, saznaju novosti i prime malo njihovog mira i vjere.</s>

<s>S vana je izgledalo da su ti ljudi oguglali na smrt.</s><s>Bilo je to djelimično tačno.</s><s>Hadžija bi znao reći:</s>

<s>- Jesmo brate, Boga mi.</s><s>Oguglali.</s><s>Ali nikad ne možeš oguglati na smrt djece.</s><s>Možda smo svi mi pomalo krivi za ovaj rat.</s><s>Ali, djeca sigurno nisu.</s><s>Eto, proljetos smo dovezli dvoje djece sa Kobilje glave.</s><s>Brali trešnje kad ih je četnik sasjekao sijačem smrti.</s><s>Baš je bilo tesirli.</s>

<s>***</s>

<s>-A ovaj veliš dobar čovjek?</s>

<s>- Jah, dobar čovjek, - Avdaga ne razmišljajući uleti u zamku.</s>

<s>- A znaš li ti moj Avdaga šta se radi sa dobrim ljudima? - cijelo Sarajevo je znalo taj vic. - Dobre ljude treba ..., da se razmnožavaju, pa da bude više dobrih ljudi,</s>

<s>- Hadžija prasnu u smijeh.</s><s>Kapetan htjede da ustane, da ode, ali ga Avdaga malo gurknu.</s>

<s>- Hadžija, Hadžija, u tvojim godinama...</s>

<s>- Jedan nula za mene Avdaga,</s>

<s>- Hadžija se i dalje tresao od smijeha.</s>

<s>- I ti si se Hadžija promijenio otkako sam te vidio zadnji put.</s>

<s>- Hoćeš reć' sjeb'o se.</s><s>Jesam, jašta sam.</s><s>Još malo pa će pantole same hodati, - napokon se uozbilji.</s>

<s>- A ti, dobri moj Kapetane, ti si prvi put u Bakijama?</s><s>I, šta si ti očekivao?</s><s>Da ćeš ovdje zateći sve same svete ljude.</s><s>Sve lebde u havi i mole se Bogu?</s><s>Ha?</s><s>Daleko smo mi od svetih ljudi.</s><s>Nego, opusti se malo.</s><s>Neće ti niko ništa.</s><s>I nemoj mi se ljutiti.</s><s>Nema ovdje zle namjere.</s>

<s>- On je novi, - Avdaga dobaci.</s>

<s>- Misliš novi Musliman.</s><s>Nema Avdaga novih Muslimana.</s><s>Svi se ljudi rađaju kao Muslimani.</s><s>Samo je on malo lutao.</s><s>Ali, daće Bog.</s><s>Biće on pravi.</s><s>Čim se on s tobom druži.</s><s>Samo nemoj mi k'o oni što su jučer počeli dolazit u džamiju pa sad vaze i pametuju, ne možeš od njih progovoriti.</s>

<s>- Ima li Hadžija više ljudi u džamiji?</s>

<s>- Ko je prije dolazio, dolazi i sad.</s><s>Nego Avdaga, reci ti meni nešto molim te.</s><s>Ti si pametan čovjek.</s><s>Sve znaš.</s><s>Šta ti misliš kad će ovo stati.</s>

<s>- Misliš rat?</s>

<s>- Jah.</s>

<s>- Ma... daleko sam je od toga da sve znam.</s><s>Razumijem ponešto, doduše.</s>

<s>- De, Boga ti reci.</s><s>Ovdje svaki dan imamo sve moguće mudrace.</s><s>Neko ovo, neko ono.</s><s>E baš me zanima da čujem šta misli jedan pametan čovjek.</s>

<s>- Fino ti mene nafali pred ovolikim ljudima.</s>

<s>- Gdje ti vidiš ljude?</s><s>Nemoj me vuć' za jezik, Avdaga.</s>

<s>- Stani Hadžija, Dina ti.</s><s>Eto što mene reziliš i ovog mog Kapetana.</s><s>Nemoj više, svega ti.</s>

<s>- Dobro de, de.</s><s>Hoćeš li ti nama reći kad će ovo stat'?'</s>

<s>- Hoću.</s><s>Što neću dobri moj Hadžija.</s><s>Evo, ovako ti ja to vidim: Prvo, znam ja da je svima teško.</s><s>Ali znate Anštajnovu teoriju relativiteta.</s><s>Kad si u finom društvu, onda ti pet minuta prođe u trenu.</s><s>A kad držiš ruku na vatri, onda pet minuta traje k'o godina.</s><s>Ove četiri godine rata su za pojedinca jako duge.</s><s>Za istoriju naroda to je ništa.</s><s>Kao tren.</s><s>E, sad mi, kao narod, držimo ruku u vatri.</s><s>Ali proće i to.</s><s>A kada će ovo stati?</s><s>Kada govorimo o ratu u Bosni i odnosu svijeta prema nama, prvo treba razlučiti vlade i narode.</s><s>Sve što kažem odnosi se na vlade zemalja.</s><s>Jer, svi narodi svijeta, osim Smrdije, Smrde Gore i možda Rusije, su na našoj strani.</s><s>Vidjeli ste šta je gradonačelnika iz cijelog svijeta bilo na 1000 dana, a četnici se ubiše da dovuku u zvaničnu posjetu jednog Grka iz neke vukojebine sa Pirineja.</s><s>I male zemlje su na našoj strani.</s><s>Samo ni njih, kao ni narod u zemljama velikih sila, niko ništa ne pita.</s><s>E, ko se pita?</s><s>Pitaju se velike sile: Amerika, Rusija, Engleska, Francuska, Njemačka. nešto malo Italija, Kina, Japan.</s><s>To su glavni igrači.</s><s>Osnovni raspored snaga je da Njemačka gura Hrvatsku, a Rusija, Engleska i Francuska četnike...</s>

<s>- Čekaj malo Avdaga.</s><s>Francuzi i Englezi su ovdje od prvog dana. - Avdaga pogleda čovjeka koji mu je upao u riječ pa produži: - Milošević je veliki igrač i sreća je, za svijet, da nije predsjednik neke velike zemlje.</s><s>On jest lud, ali istovremeno jako pametan u toj ludosti.</s><s>Ne brinite, dovešće on svoju Smrdiju na dno džehenema na kraju.</s><s>Nije još vrijeme.</s><s>Milošević i njegovi analitičari su dobro izračunali sve prije napada na Bosnu.</s><s>A i mentori su mu pomogli u analizama.</s><s>Prvo, Rusija nije više ni blizu sile koja je bila.</s><s>Drugo, Evropska zajednica je u povoju, ali bi htjeli da se otrgne od Amerike.</s><s>NATO pakt je izgubio ciljeve i sadržaj koji je imao u doba jakog SSSR-a.</s>

<s>Amerika je pomalo umorna od uloge prvog policajca svijeta a ipak želi da pokaže Evropi, a i svijetu, da se bez nje ne može ništa uraditi.</s><s>Šta se još desilo?</s><s>Nikad u istoriji svijeta, zapamtite dobro, nikad u istoriji svijeta, nije toliki broj mediokriteta bio na tako važnim položajima.</s><s>Da vam nabrojim samo nekoliko njih.</s><s>Da počnem sa Butros, Butros Galijem.</s><s>Egipatski kopt, sekretar UN-a, čovjek koji duboko i istinski mrzi islam i sve što je vezano za islam.</s><s>On će učiniti sve da ne učini ništa.</s><s>Pa Jasuši Akaši, dojuri uvijek poslije kakvog masakra da provjeri broj žrtava a onda ode da se ljubi sa Mladićem i Karadžićem.</s><s>Pa Sadako Ogata, UNHCR: - "Ne mogu sarajevska djeca u avione UN koji prazni napuštaju Sarajevo."</s>

<s>Moraju ići autobusima.</s><s>Da ih četnici što više pobiju?!</s><s>Hej, može li mi iko reći jedan razlog zašto naša djeca nisu mogla ići iz Sarajeva avionima.</s><s>Djeca su ovdje, avioni ovdje, i prazni napuštaju Sarajevo.</s><s>A djeca su lahka, izgladnjela.</s><s>Avion ne bi ni osjetio njihovu težinu i ne bi sigurno potrošio ništa više goriva, - Avdaga se okrenu Hadžiji.</s>

<s>-Ima li te kafe Hadžija?</s>

<s>- Ima, ima, moj Avdaga.</s>

<s>Mali, brzo kafu.</s><s>Neki momak uđe u Bakije.</s><s>Razgovor se prekide.</s>

<s>- Dobar dan.</s>

<s>- Dobra ti sreća, - odgovori Hadžija.</s>

<s>- Kojim dobrom? - Ma nije dobro.</s><s>Babo mi umro.</s>

<s>- Jah, bašun sagosum.</s>

<s>Sjedi ovdje.</s><s>Kako se babo zvao, gdje je umro...</s>

<s>Redala su se uobičajena pitanja.</s><s>Momak je tužno odgovarao a Hadžija zapisivao podatke o umrlom.</s><s>U jednom trenutku momak poče šmrcati.</s>

<s>- Znate, ja bih htio... htio bih nešto...</s>

<s>- Misliš veliku dženazu, nekoliko hodža, pa bule...</s>

<s>- Jah, to bih htio, moj babo je bio dobar čovjek...</s>

<s>- Vidim.</s><s>Čim sam tebe vidio odmah sam znao kakav ti je bio babo.</s><s>Nego, dragi moj, ako ćeš mene poslušat, da ja tebi ukratko objasnim šta bi ti i kako trebao.</s><s>Prvo, kad se ulazi u Bakije naziva se selam a ne dobar dan.</s><s>Drugo, nije sinko babo umro, nego preselio.</s><s>Jedino što mu ti možeš učiniti je da mu ti proučiš nešto.</s><s>Nije da platiš hatmu ili deset hatmi, već baš da ti nešto proučiš.</s><s>Znaš li išta?</s>

<s>- Znam La ilahe illallah...</s>

<s>- Zauhar.</s><s>Za dženazu ne brini, sve ćemo mi srediti.</s><s>Sutra naveče, na Bardagdžijama.</s><s>Avdaga nastavi:</s>

<s>- I sreća je za svijet pa je on predsjednik male zemlje.</s><s>Da vas ne zamaram puno sa historijskim i geografskim uzrocima ovog rata a i većine drugih ratova na ovim prostorima.</s><s>Samo ću vam nakratko reći nekoliko podataka.</s><s>Svi znate tačno, ili otprilike, kad se koja, hm ..., pa recimo kćerka, srpskih knezova i drugih njihovih vladara, udala za koga i odnijela u miraz Beograd sa Mačvom i kad se razvela i vratila iz miraza Beograd sa Mačvom.</s><s>A o našoj istoriji ne znamo skoro ništa.</s><s>U najboljem slučaju nešto o ofanzivama u Drugom svjestkom ratu.</s><s>A to da su ovdje vođeni Ilirski ratovi, da je ovdje povučena granica Istočne i Zapadne crkve, da je ovdje ratovao Atila, strašni kralj Huna ne zna skoro niko.</s><s>U 13. vijeku Bosna je ratovala sa Hungarijom.</s><s>Je li iko zna da se bosanska vojska borila skupa sa Srbima na onom njihovom Kosovu protiv Turaka?</s><s>Da, da.</s><s>Još su se borili Poljaci, Albanci, Mađari i drugi.</s><s>Nisam siguran, ali mislim da je bilo sedam vojski protiv Turaka.</s><s>A Turci pobijedili.</s><s>Pa, pobune protiv Turaka, protiv Austrijanaca, pa svjetski ratovi, itd.</s>

<s>E, sad...</s><s>Trenutno su ovdje sukobljeni interesi svih i svakog pod kapom nebeskom.</s><s>Ja ću vam samo nabrojati zainteresovane strane sa različitim interesima, jer, kad bismo se upustili u detalje, trebalo bi nam tri dana da samo načnemo temu.</s><s>Dakle: katoličanstvo - pravoslavlje - islam; Istok - Zapad; Sjever - Jug; NATO pakt - Varšavski ugovor; Rusija - Zapad; Amerika - Evropa ili Evropska zajednica; Engleska i Francuska - Njemačka; itd, itd.</s>

<s>Neki od ovih sukoba su samo prisutni, a neki su eskalirali.</s><s>Evropa k'o Evropa, stara i umorna gospođa, nema više ideala, nema plemenitih ciljeva, nema ništa.</s><s>Samo oklop gole ekonomske snage i visok životni standard evropskog čovjeka.</s><s>Kad ste čuli zadnji put za velikog pisca, slikara, muzičara ili nekog drugog umjetnika iz Evrope.</s><s>Nema.</s>

<s>- Avdaga, po Bogu, kakve veze imaju pisci i muzičari sa našim ratom i time kad će on stati? - javi se neko sa drugog kauča.</s>

<s>- Khhh, hm, hm, - zakašljuca Hadžija i ovaj se ušuti odmah.</s>

<s>- Dakle, bolje bi bilo kad bi se ujedinjena Evropa zvala razjedinjena Evropa.</s><s>Jedino o čemu su se dogovorili je da Njemačka gura Hrvatsku, a Francuska i Engleska četnike i Karadžića.</s><s>Evropske zemlje pokušavaju da se drže starih planova o podjeli interesnih sfera još iz Drugog svjetskog rata.</s><s>Englezi su očajni zbog mogućeg prodora Njemačke na Balkan, i dalje na istok.</s><s>Tako da sada pokušavaju na sve moguće načine da pomognu Srbima i Karadžiću i na taj način eliminišu ili bar zaustave Njemačku.</s><s>Francuska već dugo ne igra nikakvu ozbiljniju ulogu u svijetu.</s><s>Italija se zabavila o sebi.</s><s>Skandinavske zemlje su i tako daleko i ne interesuje ih previše.</s><s>Hoće oni, pomoće oni našim izbjeglicama, što neće niko.</s><s>Ali, to je sve.</s><s>Od drugih velikih sila u svijetu, Japan je potpuno nezainteresovan.</s><s>On će igrati kako Amerika hoće.</s><s>Kina nema svojih interesa u Bosni, ali će pokušati, taktikom prilikom glasanja u UN-u, da obezbijedi neke ustupke od Amerike.</s>

<s>- A Amerika, Avdaga?</s>

<s>- E, to je glavno.</s><s>Amerika je glavna.</s><s>I Amerika je na našoj strani.</s><s>Ništa me ne gledajte.</s><s>To je tačno.</s><s>Mogu se ovi ostali busati koliko hoće, ali kad Ameri na kraju kažu: Biće ovako, tako će biti.</s>

<s>- Pa što ne kažu više.</s><s>Šta čekaju?</s><s>Da nas nestane?</s>

<s>- Imaju i oni svojih problema.</s><s>Samo morate znati da su Amerikanci uvijek bili na pravoj strani.</s>

<s>- A Iran? - Bh, Iran!?</s><s>To je izuzetak koji potvrđuje pravilo.</s><s>Pa i sad, ovdje.</s><s>Po prvi put su Amerika i Iran na istoj strani.</s><s>Teško je to za Ameriku.</s><s>Treba to progutati.</s><s>Biće oni prijatelji, samo treba vremena.</s>

<s>- Amin jarabi, Avdaga.</s>

<s>- Sad ono glavno: kad će ovo stati?</s><s>Pošto su Engleska, Francuska i Rusija tako zdušno na strani četnika, nema ništa od intervencije.</s><s>Bar ne od onakve kakvoj se mi nadamo.</s><s>Ovo će vam, dragi moji, prestati kad mi načepimo četnike.</s><s>Kad mi njima počnemo uzimati teritoriju, i to ne par sela ili zaselaka, već gradove.</s><s>U stvari, kad se približimo tome.</s>

<s>- Misliš da će intervenisati na nas? - Upravo tako.</s><s>Kad se mi njima primaknemo, svi će skočiti da zaustave rat.</s><s>U stvari da zaštite četnike.</s>

<s>- Ali, Avdaga, osnovali su sud za ratne zločine.</s><s>Svi će tamo, od Karadžića, Mladića,...</s>

<s>- Nikad, zapamtite, nikad.</s><s>Niko od glavnih nikad neće na taj sud.</s><s>Uhvatiće oni kojeg čuvara logora, nekog manijakalnog ubicu, ali glavne krivce nikad.</s>

<s>- Ja mislim Avdaga da ti to puno crno gledaš.</s><s>Ipak su Engleska i Francuska ovdje cijeli rat, pomažu, dostavljaju hranu, ...</s><s>Ne do Bog da ih nema, - upade neki čovjek.</s>

<s>- To ti misliš.</s><s>Sjećaš li se kad su četnici pohvatali vojnike UN i zavezali ih za mostove, fabrike...</s><s>K'o pse.</s><s>I šta su učinili njihovi generali?</s><s>A sjećaš li se kad im Caco uze ono vozilo "žabu" i nekoliko pancira?</s><s>Ha?</s><s>A onda onaj skot, komandir UNPROFOR-a, zatvorio vodu, struju, plin, obustavio dotur humanitarne pomoći, za cijeli glavni grad jedne suverene i priznate države, za 350.000 građana.</s><s>Dok se te stvari ne vrate.</s><s>Kao, ponos UN-a ugrožen.</s><s>Ponos generala Smita, Nambijara, Morillona, ili onog đubreta Mek -Kenzija.</s><s>Ne znaju oni šta je ponos.</s><s>Više je ponosa u onoj nani što pretura po smeću da bi našla nešto za jelo nego u njihovim kompletnim vladama.</s><s>Šta nije?</s><s>Šta nije, bolan ne bio?</s><s>Je li vi znate da se u Engleskoj i Francuskoj riječ čast i ponos više ne upotrebljavaju ni u crtanim filmovima.</s><s>A onda kažu kako im omladina nema ideale, kako se povodi za drogom, kriminalom, ne znaju šta je osjećaj poštovanja starijih, itd.</s><s>Pa, bolan ne bio, neće mu valjda general Morillon ili Janvier biti ideal i primjer u životu.</s><s>Odnosno, baš su im oni ideal.</s>

<s>- Jah, nisi nas baš obradov'o Avdaga, - Hadžija će ozbiljno.</s>

<s>- Pa nije ni puno loše.</s><s>A kad će to biti?</s>

<s>- Ako Bog da, u jesen.
- Ovu sad jesen? - Ako Bog da. -</s>

<s>A Srbija?</s>

<s>- Šta Srbija?</s><s>Smrdija.</s><s>Samo polahko.</s><s>Jesu oni pobili, zaklali, silovali, popalili, opljačkali, uništili itd.</s><s>Ali nije to ništa prema onom što njih čeka.</s><s>Zamisli ti kad se ovi pljačkaši, ubice i palikuće vrate u Smrdiju jednog dana.</s><s>Svaki će ubiti oca za dinar.</s><s>Jer, pljačke i ubistva su u Smrdiji proglašeni vrlinom, silovanje dužnošću.</s><s>Ko je pljačkao i ubijao po Bosni, nastaviće i kad se vrati kući.</s><s>Pogotovo s obzirom na ekonomsko stanje u Smrdiji.</s><s>Toga će biti toliko da običan svijet neće moći živjeti.</s><s>Onda će se pojaviti neko čvrste ruke.</s><s>Kao Šešelj.</s><s>I oni će glasati za njega.</s><s>E, on će ih konačno odvesti u potpunu propast kao Hitler Njemačku.</s><s>Samo Smrdi nisu Nijemci da se moralno oporave za dvadeset godina.</s><s>Oni će vječno ostati u blatu vlastitih govana iz kojih nikad neće izaći.</s><s>Država u kojoj se ratni zločinci proglašavaju narodnim herojima nema šanse, - završi Avdaga.</s>

<s>- Hajde da se ide.</s><s>Hadžija, selam ćeš familiji.</s>

<s>- I ti, lijepi moj Avdaga.</s><s>A ti mi se nemoj ljutiti, Kapetane.</s><s>Nego, dođi i bez Avdage kad prolaziš ovuda.</s><s>Uvijek neko ima.</s>

<s>- Kad izađoše napolje, Avdaga upita Kapetana:</s>

<s>Pa, Kapetane, šta misliš?</s>

<s>- Nisam mogao ni pretpostaviti da u Sarajevu ima nešto ovako.</s><s>Je li stalno ovako?</s>

<s>- Skoro stalno.</s><s>Prije rata je bilo bolje.</s><s>Sad su svi malo nervozni.</s>

<s>- Ako su oni nervozni šta je sa mnom?</s><s>Ja sam za bolnice.</s>

<s>- Vidiš, to ti je kod muslimana odnos prema smrti.</s><s>Razmisli: ima li išta na svijetu prirodnije od smrti.</s><s>Samim rođenjem mi smo osuđeni na smrt.</s><s>A u većini društava kad neko umre, plač, lelek, kuknjava.</s><s>Zar ne misliš da je to malo nelogično?</s>

<s>- Jeste, kad se tako gleda.</s>

<s>- Napomeni me jedne prilike pa da ti nešto ispričam o smrti i umiranju.</s>

<s>Uto uđoše u avliju.</s><s>Na zategnutom konopcu Azra je sterala Hamzine prekrivače da se izvjetre.</s>

<s>***</s>

<s>Nakon što je prvi put otvorio oči, Hamzino stanje se poboljšavalo svakodnevno.</s><s>Da li zahvaljujući Avdaginim i Azrinim dovama, Azrinim čorbama ili blagotvornom djelovanju kunice, ili od svega toga pomalo, nije ni bitno.</s><s>Nakon sljedećih desetak dana Hamza je mogao lijepo da sjedi i uživa u dugotrajnim razgovorima Avdage i Kapetana.</s><s>Pomalo se uključivao u diskusije sve do dana kada mu je Musa ispričao kako su prošli u akciji i kako je poginuo Senad, ranjeni Dino, Kapetan, Fadilovi ljudi itd.</s><s>Još mu je ispričao o stanju na ratištima, u Gradu, o brizi države za invalide, itd.</s><s>Od toga dana Hamza se povuče u sebe i ućuta.</s><s>Škrto bi odgovarao na pitanja i ponovo zapadao u šutnju.</s><s>Musa je s vremena na vrijeme donosio vijesti sa ratišta i iz čaršije.</s><s>U sve dubljoj depresiji Hamza se okrenuo knjigama.</s><s>Čitave dane je provodio čitajući knjige iz svih mogućih oblasti, onako s brda s dola.</s><s>Bio je tu Aristotel i Platon, Hegel, Ibn Haldun, Marks, Mevlana, Šejh Sadi Širazi, Šekspir, Miler, Remark, itd.</s><s>Kao da se trudio da u knjigama nađe odgovore za pitanja koja su ga mučila.</s><s>Avdaga i Azra su sa zabrinutošću i bez komentara pratili šta se sa Hamzom dešava.</s>

<s>Jednog jutra Hamza im saopšti da ide u čaršiju.</s><s>Obukao se, uzeo dedin štap, odbio Avdaginu i Kapetanovu ponudu za pomoć i krenuo niz Kovače.</s><s>Šehidsko groblje bilo je opet punije nego kad ga je vidio zadnji put.</s><s>On prouči Fatihu i spusti se do čaršije.</s><s>Šetao je lagano Saračima.</s><s>Uživao u čistom zraku i toplom majskom suncu.</s><s>Mnogo radnji je bilo otvoreno.</s><s>Uglavnom kafane i kafići.</s><s>Poneka trgovina.</s><s>Susretao je nepoznate ljude koji su nezainteresovano prolazili.</s><s>Dotjerane djevojke.</s><s>Poneki vojnik, dotjeran, kao za paradu.</s>

<s>- Rambo, - osmjehnu se Hamza. - Takvi ne idu u borbu.</s><s>U borbi su mršavi, izduženi, gorki.</s><s>Ovi nasmijani su za slikanje.</s><s>Konji i folovi.</s>

<s>Malo po malo, dođe do Tržnice, savi na desno i u malom pasažu uđe u Mominu kafanu.</s><s>Momo je Srbin.</s><s>Jedan od rijetkih za koje bi Hamza stavio ruku u vatru.</s><s>Momina kafana je bila tri stolića sa po tri stolice i šank za koji je moglo stati još dvoje.</s><s>Kad su bili kompletni, Hamzini bi zauzeli cijelu kafanu.</s><s>Kafa je bila dobra, cijene umjerene.</s><s>Cijeli rat su se ovdje skupljali i ostavljali poruke kod Mome, ako bi neko izostao.</s><s>Kad Hamza uđe, Momo je nešto poslovao za šankom.</s><s>Ugledavši Hamzu, on poskoči, priđe mu i zagrli ga.</s>

<s>- Koga ja to vidim, lijepog li stvorenja? - izljubi ga i okrenu se stolu za kojim su sjedila dva golobrada mladića.</s>

<s>- Hajdemo raja, zatvara se.</s><s>Hajde, hajde, ne treba plaćati, danas gazda časti, - skoro ih izgura iz kafane, posadi Hamzu na stolicu i zagleda se u njega.</s><s>Duž desne strane, od brade preko obraza, preko oka, preko čela, pružao se ružan, širok ožiljak i gubio u kosi.</s>

<s>- Dobro te dohvatilo.</s><s>Al', hvala Bogu, živ si.</s><s>To je najvažnije.</s><s>Sad ću ja kafu.</s><s>Ni tvoja Azra ne pravi bolju.</s>

<s>Momo se užurba za šankom.</s><s>Hamza se opusti i poče da razgleda lica u kafani.</s><s>Sve nove face.</s><s>Za jednim stolom sjede trojica podebljih.</s><s>Meze i zaljevaju konjakom.</s><s>Na stolu sir, salata, meso sa roštilja.</s><s>Hamza pogleda Momu.</s>

<s>- Mijenjaju se stvari, moj Hamza, - Momo je govorio općenito i malo nervozno. - Mnogo novih lica u čaršjji.</s><s>Biznismeni... - Govorio je još nešto ali Hamzine misli su odlutale.</s><s>Pogled je bludio kroz prozor.</s><s>U neko doba se prenu:</s>

<s>- Biznismeni?</s><s>Prije rata smo ih zvali šverceri.</s>

<s>U kafanu bučno upade Musa.</s>

<s>- Mašala, mašala, - priđe Hamzi i snažo ga lupi po leđima.</s><s>Od bola Hamzi podose suze na oči.</s>

<s>Smanji doživljaj, Musa, inače ćeš me nositi kući.</s>

<s>- Navik'o sam je da tebe nosam.</s><s>Ne bi mi bilo prvi put.</s><s>Momo, daj kafe, daj kole.</s><s>Ovo treba proslaviti.</s>

<s>- Ma ne dolazi nam Hamza svaki dan, - doda Momo.</s>

<s>- Jebo Hamzu.</s><s>Kako sam sad opalio jednog u Tržnici.</s><s>Da znaš da mi je popravilo dan.</s>

<s>- Koga si opalio jadan ne bio.</s><s>Eto te jedva stojiš.</s><s>Samo ti fali da te neko prebije.</s>

<s>- Miševi su to, mi-še-vi.</s><s>Ide neka nena, traži da kupi šećer.</s><s>A miš će ti njoj "40 marona".</s><s>Kako, bolan sinko, 40?</s><s>Pita nena.</s><s>A on kaže: Nema nano ništa od deblokade.</s><s>A jeste se ponadali.</s><s>Nego, 40 marona pa hoćeš-nećeš.</s><s>E, onda mu ja priđem, prebacim štaku u lijevu i tako ga opalim da se odmah nasadio na glavu.</s><s>Spremim se ja za marisanu sa ovom mojom štakicom, a miš se ušutio.</s><s>Ni da zucne.</s>

<s>Ona trojica što su mezili se digoše.</s><s>Jedan izvadi debeo svežanj maraka:</s>

<s>- Da platim gazda, obračunaj i ove vojnike.</s>

<s>- Neka, ne treba.</s>

<s>- Hamza je govorio tihim glasom.</s>

<s>- Samo ti naplati gazda.</s><s>Znamo mi šta je vojska.</s>

<s>- Lijepo ti čovjek reče da ne treba, - Musa se već podizao sa stolice, kad Momo stade između njih.</s>

<s>- Hvala momci, ali danas gazda časti.</s><s>Hvala lijepa, dođite opet, - Isprati ih na vrata.</s><s>Kad zatvori vrata okrenu se Musi koji ga je gledao zakrvavljenih očiju:</s>

<s>- Bolan, Momo, što mi ih ne pusti?</s><s>Baš sam se nameračio.</s>

<s>-Šta, što ti ih ne pusti?</s><s>Ma, vidi te čovječe.</s><s>Ne možeš bez štake ni u WC.</s><s>A drugo, valja meni ovdje živjeti i raditi.</s>

<s>- Jah, moj Hamza, vidiš li ti ovo?</s>

<s>Hamza je šutke zurio kroz prozor.</s><s>Negdje, ne suviše blizu, odjeknuše teške detonacije.</s>

<s>- Ovo je za danas, - Momo stručno prokomentarisa. - Sad su četnici promijenili taktiku.</s><s>Umjesto cjelodnevnog granatiranja ispale nekoliko granata usred dana tamo gdje vide ili pretpostavljaju da je mnogo ljudi.</s><s>Više se gine nego prije.</s>

<s>- Hajdemo, Musa.</s><s>Momo, čuvaj se.</s><s>Vidimo se. - Vidimo se.</s><s>Kazaću onim tvojima da si dolazio.</s>

<s>- Viđaš li Dinu? - Niko ga ne viđa.</s><s>Što?</s>

<s>- 'Nako.</s><s>Pa, hajd' zdravo, - izađoše napolje.</s><s>Nakon detonacija ulice su opustjele.</s><s>Poneko bi protrčao od skloništa do skloništa.</s><s>Musa gurnu Hamzu:</s>

<s>- Da i mi malo požurimo?</s>

<s>- Nema potrebe.</s>

<s>Nikad ne znaš je l' bježiš od granate ili trčiš na nju.</s><s>Ovako je najbolje, pa ako je suđeno - suđeno.</s>

<s>Pomažući se štapom, odnosno štakom, njih dvojica se polahko uputiše uz Sarače.</s><s>Uživali su u zraku, suncu i pustim ulicama. - Vidjećeš Musa, jednog dana ćemo se s nostalgijom sjećati ovih dana. - Kakva nostalgija, jesi l' normalan.</s><s>Da samo hoće stati, pa da k'o čovjek mogu proći ovim našim Saračima.</s><s>Ništa mi više ne treba.</s>

<s>- Zapamti šta ti je Hamza danas rekao.</s><s>Sa nostalgijom.</s><s>Rat je mila majka, šta nas čeka.</s>

<s>***</s>

<s>To ljeto, 1995. godine, vuklo se tromo sarajevskim ulicama.</s><s>Četnici pokrenuli veliku ofanzivu na Krajinu.</s><s>Žele da unište taj komadić slobodne Bosne i Dudakovićev Peti korpus Armije BiH koji ga brani.</s><s>U toku najvećih napada, Dudaković pravi kontraudar i zauzima ogroman prostor.</s><s>PZ jeni oružje, hranu i povlači se.</s><s>Još jednom Arm ja R BiH ne poštuje nametnutu blokadu na nabavku naoružanja za Bošnjake.</s><s>Granatiranje Sarajeva se nastavlja.</s><s>Četnici koriste modifikovane avionske bombe.</s><s>Postavljaju ih na rakete na višecjevnim bacačima.</s><s>Jedna avionska na Alipašinom polju prepolovila zgradu.</s><s>Direktnim pogotkom srušeno krilo zgrade TV Sarajevo.</s><s>Dom zdravlja kod Robne kuće Sarajka.</s>

<s>Armija R BiH kreće u pokušaj deblokade Sarajeva.</s><s>Početni uspjesi, povlačenje.</s><s>Iscrpljujuće borbe na Treskavici.</s><s>Armija R BiH tri puta zauzima kotu "Đokin toranj".</s><s>I tri puta se mora povući.</s><s>Nedostatak adekvatnog teškog naoružanja se pokazuje kao odlučujući faktor.</s><s>Pokušaj deblokade propada.</s>

<s>Upravo dok borbe oko Sarajeva jenjavaju, četnici pod komandom ratnog zločinca generala Mladića upadaju u Srebrenicu.</s><s>Mali gradić sjeveroistočno od Sarajeva, iako tri godine u potpunoj blokadi, herojski se borio i odupirao četnicima.</s><s>Na nagovor UN-a građani su predali oružje pod uslovom da im trupe UN-a garantuju bezbjednost.</s><s>11. jula 1995. godine, Holandski bataljon je bez borbe predao Srebrenicu černicima.</s><s>I ne samo to.</s><s>Komandant UN trupa u Bosni, francuski general Janvier je, po naređenju Predsjednika Francuske Širaka, spr ječio djelovanje avionskih snaga NATO pakta.</s><s>I dok je u šumama oko Srebrenice trajao lov i ubijanje civila, holandski oficiri, na čelu sa pukovnikom Karremansom nazdravljaju ratnom zločincu, četničkom generalu Mladiću.</s>

<s>U Srebrenici su za nekoliko dana, četnici pobili 10.000 civila.</s>

<s>Rat u Bosni se nastavlja.</s>

<s>Dolazi jesen.</s><s>Kao feniks iz pepela, general Dudaković i već legendarni Peti korpus, kreću naprijed.</s><s>Padaju četnička utvrđenja.</s><s>Peti korpus pred Banjalukom, Prijedorom...</s><s>U zapadnim zemljama koje su naklonjene četnicima panika.</s><s>Šta ako Muslimani oslobode Banjaluku?</s><s>Šta ako padne i propadne plan za uništenje Bosne?</s>

<s>Prvi put, nakon skoro tri i po godine, u Bosni je stvarno rat.</s><s>Sve do tada je bilo samo ubijanje bošnjačkog naroda.</s><s>I Zapad je šutke prelazio preko toga.</s><s>Kad je Armija R BiH konačno otela toliko oružja od četnika da se mogla ravnopravno nositi sa njima, četnici bježe na svim frontovima.</s>

<s>I tada, dosljedno nečasnoj ulozi koju su igrale, Zapadne zemlje upućuju ultimatum "Ukoliko ne obustavite operacije, NATO pakt će napasti Armiju RBiH." I Armija R BiH staje.</s><s>Zašto?</s><s>Zašto?</s><s>Jedinstvena prilika da se natjeraju Engleska i Francuska, Rusija... da konačno i ovaj put otvoreno, stanu na stranu fašizma je propala.</s><s>U naknadnim akademskim raspravama sve te zemlje će se truditi da prikažu kako su njihova djelovanja bila u službi zaštite bošnjačkog naroda.</s><s>Zapad prijeti Sudom za ratne zločine počinjene na području Bosne i Hercegovine.</s><s>Ratni zločinci Karadžić i Mladić se nikad neće pojaviti na tom sudu.</s><s>Jednostavno zato što bi u tom slučaju izašlo na vidjelo ko ih je tetošio, pomagao, ohrabrivao i obećavao da će zaustaviti sve akcije koje bi UN eventualno pokrenule protiv njih.</s><s>Svijet bi saznao ono što Sarajlije i Bošnjaci znaju već odavno.</s><s>O ulozi Butrosa Galija, Jasušija Akašija, Miterana, Mejdžera, Jelcina i drugih koji su omogućili izvršenje genocida.</s><s>Ne, Karadžić i Mladić se neće nikad pojaviti na sudu u Hagu.</s><s>Rat u Bosni se bližio svom nepoštenom kraju.</s>

<s>***</s>

<s>Hamza je kopnio.</s><s>Tamni podočnjaci su mu se navukli ispod očiju.</s><s>Loše je spavao.</s><s>Bez apetita, duboko povučen u sebe, sjedio bi na sofi, pušio i ispijao kafe.</s>

<s>Bio je početak jula.</s><s>Na nekom tranzistorčiću Hamza sluša vijesti iz Srebrenice.</s><s>Direktan prenos genocida.</s><s>Desetine hiljada građana ovog gradića su na meti četničkih krvoloka.</s><s>Preko primitivne radiostanice dopisnik iz Srebrenice pita rukovodstvo Republike: Da li to znači da smo ostavljeni?</s><s>Da li smo otpisani?</s>

<s>Komandant UN trupa u Bosni i Hercegovini francuski general Janvier ne dozvoljava djelovanje aviona NATO snaga.</s><s>Jedinice Armije Bosne i Hercegovine miruju na svim bojištima.</s><s>Četnici ulaze u Srebrenicu.</s>

<s>U avliju ulazi Kapetan.</s>

<s>- Kapetane, šta se dešava?</s><s>Kapetan šuti.</s><s>Sliježe ramenima.</s>

<s>- Kapetane, četnici će sve pobiti.</s><s>Poklaće ih.</s><s>Zašto Sarajevski i Tuzlanski korpus miruju?</s><s>Zašto se ne kreće prema Srebrenici?</s><s>Zašto ne pokušaju otvoriti prolaz?</s><s>Kapetane!!!</s>

<s>- Dostaaaaa!</s><s>Otkud ja znam?</s><s>Otkud ja znam?</s>

<s>- Idi, pitaj ih!</s>

<s>- Koga Hamza?</s><s>Ko-ga?</s>

<s>Preko nepokopanih tijela 10.000 građana Srebrenice, koje razvlače psi i zvijeri, polahko se spušta veo šutnje i zaborava.</s>

<s>Hamza se opet povlači u sebe.</s><s>Ovaj put definitivno.</s>

<s>Kratko odgovara na pitanja.</s><s>Šuti.</s><s>Riječ mu k'o dukat.</s><s>Avdaga mu jednom prilikom prebaci da je bolje izgledao kad su ga donijeli iz bolnice.</s><s>Ljeto je brzo prošlo.</s><s>Nastupila je blaga sarajevska jesen.</s>

<s>Negdje početkom oktobra, Azra zovnu Hamzu u kuću.</s><s>U velikoj dnevnoj sobi sjedi Avdaga.</s><s>Azra nasu kafu i Hamzi i sve troje zapališe.</s><s>Hamza sa čuđenjem gleda cigaretu u Azrinoj ruci, ali ne reče ništa.</s><s>Avdaga teško odhuknu nekoliko puta i konačno progovori:</s>

<s>- Hamza sine, ovako dalje ne ide.</s><s>Rekao sam ti da si bolje izgledao kad smo te donijeli iz bolnice.</s>

<s>Hamza zausti da nešto kaže, ali odšuti vidjevši Avdagin izraz lica.</s><s>Avdaga nastavi:</s>

<s>- Ja i Azra smo razgovarali o tome.</s><s>Mislimo da bi bilo dobro da odeš malo vani.</s><s>Šta ti misliš o tome?
- Meni je svejedno.</s><s>Znam i ja da nisam najveselije društvo zadnjih mjeseci.</s><s>Žao mi je što sam vas razočarao.</s>

<s>- Bože sačuvaj i daleko od toga, moj Hamza.</s><s>I ja i Azra smo ponosni na tebe.</s><s>Cijeli život.</s><s>Bilo je svega, ali nikad se nisam morao stidjeti zbog tebe.</s><s>Samo, moj Hamza, ne ide ovako.</s><s>Propašćeš skroz.</s><s>Ja sam ti jednom rekao da si bolje izgledao kad smo te doveli iz bolnice.</s><s>Jesi bio izranjavan ali je duša bila zdrava.</s><s>Sad je obratno.</s><s>Ja sam skoro sve pripremio.</s><s>Ako hoćeš? -</s>

<s>Hoću sve što ti kažeš, Avdaga, - rezignirano odgovori Hamza.</s>

<s>- Azra, daj molim te papire.</s><s>Evo ovdje su svi potrebni papiri i dozvole za izlazak iz zemlje.</s><s>Zvanično ideš u Italiju na liječenje.</s><s>U Italiji ideš kod jednog mog starog prijatelja.</s><s>Kod njega će te čekati garantno pismo od rođaka iz Amerike.</s><s>Moraćeš u Američku ambasadu na razgovor, pa ako ti odobre ulazak... ideš kod rođaka, u Čikago.</s><s>Obiđi malo Ameriku, upoznaj ljude, običaje.</s><s>Muhammed a.s. u jednom hadisu kaže "Putujte da budete zdravi." Mi, ja i Azra, nadamo se da ćeš možda u Americi pronaći novi motiv za život.</s><s>Motiv za dalje.</s><s>Ako Bog da.</s><s>I mi smo imali problema, ali smo imali jedno drugo.</s><s>Probaj.</s><s>Možeš se vratiti kad god želiš.</s><s>Za nas se ne moraš puno brinuti.</s><s>Za sad smo dobro i zdravo.</s><s>Ako sutra predaš zahtjev za pasoš možeš putovati za nekoliko dana.</s>

<s>Avdaga odhuknu umorivši se od teške priče.</s><s>Hamza pogleda Azru.</s><s>Ona je šutke pila kafu.</s>

<s>- Srećo moja, probaj naći sebe.</s><s>Amerika je velika zemlja, ima sve.</s><s>Ako znaš šta tražiš sigurno ćeš naći.</s><s>Biće pusto bez tebe.</s><s>Ali, ako Bog da vratićeš se ti opet.</s>

<s>- Amerika?</s>

<s>- Amerika! ...</s>

<s>- Dobro.</s><s>Sutra idem predati za pasoš.</s>

<s>***
Bila je nedjelja.</s><s>Hamza je spakovao mali vojni ranac.</s><s>Veš, pantole, džemper.</s><s>Jedan mali zamotuljak.</s><s>Avdaga mu pruži zamotanu knjigu:</s>

<s>- Evo ti Kur'an.</s><s>Od mene.</s><s>Uči ponekad.</s><s>Ako pažljivo učiš, u Kur'anu ćeš naći sve odgovore.</s><s>Sad hajde.</s><s>Pozdravi mi Dervu.</s><s>I nemoj puno slušati šta ti on bude pričao.</s>

<s>Azra ga šutke izljubi.</s><s>Hamza je zagrli i podrža u zagrljaju.</s><s>Konačno krenu niz Kovače.</s><s>Prouči Fatihu šehidima i krenu dalje.</s><s>Iz jedne kafane na dnu Kovača izađe Musa i pridruži mu se.</s>

<s>- Dokle? - U Ameriku.</s>

<s>- Pa nek ti je sa srećom.</s><s>Ja ne idem nigdje.</s><s>Nema šanse.</s><s>Ja bih bez Sarajeva ugin'o kao riba bez vode.</s>

<s>-Nemoj zajebavat Musa.</s>

<s>- Ne zajebajem.</s><s>Mene će ovdje zakopati. - Ma nije ni Amerika na kraj svijeta.</s>

<s>- Avdaga reče da ćeš u Čikago?</s>

<s>- Kod jednog rođaka.</s>

<s>- Čuvaj se tamo.</s><s>Kažu ima mafije, kriminala, droge.</s><s>Malo-malo, nekog ubiju.</s>

<s>- Nemoj bit smiješan Musa.</s><s>Koja crna mafija nakon četnika.</s>

<s>Uto dođoše do taksi stajališta.</s><s>Musa zabi prste desne ruke u Hamzinu kosu.</s><s>Privuče mu glavu na nekih desetak centimetara od njegove.</s>

<s>- Ej, jaro.</s><s>Sad fino u Berlin, pa onda svi skupa u Čikago.</s><s>Malo mi je žao.</s><s>Mislio sam da će Amra doći ovamo.</s><s>Al' nema veze, samo nek su one dobro.</s>

<s>Hamza spusti torbu.</s><s>Musa mu je potegao glavu nadole, tako da je morao da ga gleda malo ispod oka.</s><s>Dugo ga je gledao ozbiljan k'o smrt.</s><s>Musi posta neugodno.</s><s>Uzvrpolji se.
- Šta je, burazeru?</s><s>Nešto nije dobro?</s><s>Šta ne valja?</s>

<s>- Ništa.</s><s>Ništa ne valja burazeru.</s><s>Kakva Njemačka?</s><s>Nema ništa, Musa.</s><s>Ništa?</s>

<s>- Šta nema, šta ništa?</s><s>Šta ti je Hamza? - strašna sumnja ga pogodi poput munje.</s><s>On objema rukama zgrabi Hamzu za kosu:</s>

<s>- Šta ti je?</s><s>Jesmo li cijeli rat pričali o tome kako ćemo im otići kad ovo stane.</s><s>Kako ćemo voditi Malecku u zoološke vrtove, obići ćemo Beč, Minhen, Budimpeštu... - Musa je govorio brzo i mnogo nastojeći da brzinom govora spriječi Hamzin odgovor koji je počeo naslućivati.</s>

<s>- Psst, pst.</s><s>Musa.</s><s>Nema Amre, burazeru, nema Malecke.</s><s>Nema ništa više Musa.</s><s>Nema ništa!</s><s>Kum ih je ubio na početku rata.</s>

<s>- Šta pričaš?</s><s>Nisi normalan!</s><s>To je tebi neko prič'o?</s><s>Ne može biti.</s><s>A ti, odmah povjerov'o...</s>

<s>- Musa, Musa!</s><s>Ja sam ih sahranio.</s><s>U ružičnjaku iza kuće.</s><s>Stajali su tako pored taksija skoro se dodirujući glavama.</s><s>Musin pogled se maglio.</s><s>Tama se navlačila na beonjače i čiste smeđe zjenice.</s><s>Nijemo, suze su prepunile oči i potekle niz lice.</s><s>Nakratko se zadržavale na vrhu brade i kapale s nje.</s><s>Vilica mu se tresla i on je očajnički pokušavao da stežući zube spriječi drhtanje.</s>

<s>- E, pa, odoh ja.</s>

<s>- Hajde ti Hamza.</s><s>Ja ću malo sjesti.</s><s>Hamza uđe u taksi.</s><s>S vrata dobaci Musi štap kojim se poštapao, zatvori vrata i taksi krenu.</s><s>Musa se spusti na, ivičnjak.</s><s>Sjedio je oborene glave.</s><s>Ramena mu se nisu tresla od plača.</s><s>Suze su izvirale iz njega i kroz oči kapale na zemlju.</s><s>Krupne kapi kiše, koja je počela da pada, natopile su asfalt i uskoro se nije moglo razaznati koje su kišne kapi a koje Musine suze.</s><s>Nakon nekog vremena iz jedne kuće preko puta, izađe stara nana s kišobranom:</s>

<s>- A, sinko moj, prehladićeš se.</s><s>Ustaj, hajde, hajde.</s><s>Sad ću ja tebi skuhati kafu dok se malo osušiš.
- Neka, nano, fala ti.</s>

<s>- Fala dragom Bogu.</s><s>Samo ti ustani i hajde polahko ako nećeš na kafu.</s><s>Musa ustade, zahvali se nani i krenu besciljno niz čaršiju.</s><s>Kiša, nošena vjetrom, padala je sve snažnije.</s><s>Izgledalo je kao da talasi prelijeću plato Baščaršije.</s><s>Zatečeni prolaznici sklonili su se pod strehe i začuđeno posmatrali mladića koji je polahko išao ne obzirući se na kišu.</s>

